Malaysia mohon tambahan 5,000 kuota haji
Oleh MOHD. HUSNI MOHD. NOOR

17 Mei 2022, 5:22 pm
PUTRAJAYA – Malaysia memohon tambahan 5,000 lagi kuota jemaah haji daripada Kerajaan Arab Saudi.
Menteri di Jabatan Perdana Menteri (Hal Ehwal Agama), Datuk Idris Ahmad berkata, permohonan itu bagaimanapun bergantung kepada kelulusan dan bidang kuasa kerajaan Arab Saudi.
“Kerajaan berusaha untuk tambahkan lagi kuota haji untuk jemaah Malaysia. Setakat ini 5,000 kuota yang diminta untuk ditambah.
“Apapun ia bergantung kepada kerajaan Arab Saudi untuk menentukannya,” katanya menerusi hantaran di laman Facebook hari ini.
Katanya, beliau sentiasa mendengar permohonan rakyat yang meminta agar kuota ditambah.
Bagaimanapun, katanya, dalam upaya yang ada, beliau akan berusaha sehabis baik walaupun ia di bawah bidang kuasa kerajaan Arab Saudi.

Pada masa sama, Idris berkata, Lembaga Tabung Haji (Tah) ketika ini sedang giat membuat persiapan yang terbaik untuk memastikan jemaah Malaysia dapat menunaikan haji dengan sempurna mungkin tahun ini.
Kerajaan sebelum ini mengumumkan kuota rasmi haji untuk Malaysia bagi tahun ini (1444 Hijrah) ditetapkan kepada 14,306 jemaah. -KOSMO! ONLINE


‘Saya dengar dan tindakan akan diambil segera’- Shahidan
Oleh HARRITH HISHAM

17 Mei 2022, 5:38 pm
KUALA LUMPUR – Kementerian Wilayah Persekutuan (KWP) akan mengambil tindakan segera berhubung dakwaan penduduk di sebuah kondominium di Batu Muda, Sentul mengenai masalah air yang dilaporkan sebuah media tempatan, semalam.
Menterinya, Datuk Seri Shahidan Kassim berkata, pihaknya akan mengambil tindakan serta-merta jika mempunyai dan mendapati maklumat tersebut.
“Kadang-kadang maklumat yang diterima dua tahun sebelum ini, saya tidak dapat maklumat itu. Jika ada maklumat termasuk Dewan Bandaraya Kuala Lumpur, mereka tidak boleh menyimpan maklumat tersebut sampai bertahun.
“Sekarang saya dengar dan tindakan mesti diambil. Ini adalah ketegasan yang saya ingin beritahu bahawa segala permasalahan rakyat akan di ambil tindakan serta merta,” katanya ketika ditemui pemberita selepas Majis Hari raya Aidilfitri Yayasan Wilayah Persekutuan di sini hari ini.
Semalam, sebuah media tempatan melaporkan sebahagian besar penduduk di sebuah kondominium di sini meluahkan kekecewaan apabila terpaksa menghadapi masalah air sejak dua tahun lalu. – KOSMO! ONLINE


CPI Malaysia kurang memberangsangkan isyarat penting banteras rasuah
Oleh EDDY AQMAL MOHAMED HAMIDI

17 Mei 2022, 5:30 pm
PUTRAJAYA – Peralihan kedudukan negara di Indeks Persepsi Rasuah (CPI) daripada kedudukan ke-57 pada 2020 kepada kedudukan yang ke-62 tahun ini merupakan satu realiti pahit yang perlu diterima dengan hati terbuka.
Ketua Setiausaha Negara, Tan Sri Mohd. Zuki Ali berkata, negara kini berada di fasa baharu endemik dalam berdepan dengan Covid-19 yang bermakna, kehidupan rakyat dan pembangunan negara sudah hampir seperti sedia kala.
“Walaubagaimanapun, realiti pahit yang perlu kita terima dengan hati terbuka adalah apabila CPI Malaysia menunjukkan kedudukan yang kurang memberangsangkan kebelakangan ini.
“Meskipun ia sekadar persepsi, realiti itu merupakan isyarat penting untuk terus tekad membanteras gejala rasuah dengan membudayakan integriti yang tinggi dalam kalangan agensi dan individu sama ada dalam perkhidmatan awam mahu pun swasta,” katanya.
Beliau berkata demikian ketika berucap pada Majlis Pelancaran Anugerah Integriti, Governans dan Antirasuah (AIGA) 2022 Peringkat Kebangsaan di sini hari ini.
Majlis AIGA berkenaan merupakan lanjutan kepada penganjuran AIGA 2020 Peringkat Negeri Pahang yang telah julung kali diadakan pada 26 Oktober 2021 anjuran IIM bersama ralan strategik iaitu Pejabat Setiausaha Kerajaan Negeri Pahang dan Yayasan Pahang.

AIGA merupakan salah satu daripada pendekatan baharu yang diperkenalkan oleh Institut Integriti Malaysia (IIM) tahun ini dalam usaha memperkasakan peranannya sebagai peneraju utama pembudayaan dan penerapan nilai-nilai integriti serta tadbir urus bagi rakyat Malaysia.
Mohd. Zuki berkata, anugerah tersebut diharapkan dapat menjadi mekanisme penanda aras terbaik bagi organisasi awam mahupun swasta dalam membudayakan integriti, tadbir urus terbaik dan antirasuah.
Beliau yang juga merupakan Pengerusi Lembaga Pengarah IIM berkata, anugerah tersebut adalah selari dengan aspirasi yang digariskan dalam Pelan Antirasuah Nasional (NACP) supaya Malaysia dikenali kerana integriti dan bukannya rasuah.
“Anugerah ini julung kalinya diadakan di peringkat kebangsaan dan setakat ini tiada anugerah seumpamanya di Malaysia malah bermula tahun ini AIGA Peringkat Kebangsaan akan dijadikan acara tahunan IIM.
“Tahun ini AIGA 2022 akan membuka tirainya di peringkat kebangsaan malah ia juga akan diperkembangkan ke negeri-negeri lain seperti Pahang, Sarawak, Johor, Melaka dan Perak,” ujar beliau.  – KOSMO! ONLINE


Leher bersimen pun tetap kena datang!
Oleh KOSMO!

17 Mei 2022, 5:30 pm
“CEDERA atau apa juga alasan, datang dulu lapor diri!
Itu ingatan Persatuan Bolasepak Malaysia (FAM) kepada pemain yang dipilih Kim Pan-gon untuk sertai latihan pusat yang akan bermula esok.
Setiausaha Agung FAM, Saifuddin Abu Bakar berkata, pihaknya sentiasa memahami apa juga situasi yang dihadapi pemain namun mereka wajib hadir melapor diri sebelum keputusan susulan akan dibuat oleh barisan kejurulatihan pasukan.
“Kita kena faham pemain juga ada masalah peribadi dan sebelum ini kita dapat lihat ada pemain yang kehilangan bapa dan emas datang laporkan diri. Cedera atau ada masalah peribadi, hadirkan diri dulu.
“Walau kaki atau leher anda (pemain) bersimen, mereka perlu laporkan diri dahulu. Kemudiannya jurulatih serta pasukan akan membuat keputusan selepas pemeriksaan,” katanya ketika ditemui di Wisma FAM, semalam.
Sebelum ini, arena bola sepak negara sering dihimpit isu ketidakpatuhan pemain apabila ada yang bertindak ‘membisu’ selepas tidak hadir melaporkan diri ke latihan pusat skuad kebangsaan.

Sebelum ini, pertahanan Sabah, Rizal Ghazali yang dipanggil bagi menggantikan Syahmi Safawi bertindak tidak menghadirkan diri ke kem latihan Harimau Malaya namun teka-teki mengenai alasan sebenar ketiadaan pemain itu terlerai selepas FAM menerima surat makluman atas alasan masalah keluarga.
Skuad kedalian Pan-gon kini akan mengharungi persiapan akhir bagi menghadapi kempen Kumpulan E Kelayakan Piala Asia 2023, bertemu Turkmenistan pada 8 Jun, Bahrain (11 Jun) dan Bangladesh (14 Jun).
Dalam masa sama, FAM juga mengesahkan Myanmar yang sepatutnya akan menentang Malaysia dalam aksi persahabatan 27 Mei ini terpaksa menarik diri dan slot itu akan diisi oleh Brunei sebelum bertemu Hong Kong (1 Jun). – KOSMO! ONLINE


Kontraktor kemuka dokumen palsu didenda RM80,000
Oleh MOHD. RAFIE AZIMI

17 Mei 2022, 5:07 pm
ALOR SETAR – Seorang kontraktor didenda RM80,000 oleh Mahkamah Sesyen di sini hari ini atas dua pertuduhan mengemukakan dokumen palsu bagi memenangi tender pembersihan bernilai puluhan ribu ringgit sebulan daripada sebuah syarikat swasta, tiga tahun lalu.
Tertuduh, Suhaimi Mohd., 47, dikenakan hukuman tersebut selepas mengaku bersalah sebaik dua pertuduhan tersebut dibacakan di hadapan Hakim Harmi Thamri Mohamad.
Selain Suhaimi, dua lagi kontraktor iaitu Arman Yani Anuar, 51, dan Shafizawati Shafiee, 48, didenda RM45,000 setiap seorang sebaik mereka mengaku bersalah atas pertuduhan mengemukakan dokumen palsu bagi tujuan sama.
Suhaimi dalam pertuduhan pertama didakwa menggunakan penyata akaun Maybank Islamic palsu milik syarikat Bumi Emas Prestige Sdn. Bhd. bagi bulan Oktober hingga Disember 2019 sebagai dokumen tulen.
Bagi pertuduhan kedua pula, dia didakwa mengemukakan penyata akaun Affin Bank Berhad palsu milik syarikat Cahaya Ventures Enterprise bagi bulan Oktober hingga Disember 2018 sebagai dokumen tulen.
Kedua-dua kesalahan itu didakwa dilakukan di Wisma Idaman, Environment Idaman Kedah dan Perlis di sini pada 19 Januari 2019.

Hakim menetapkan denda sebanyak RM40,000 bagi setiap pertuduhan dihadapi Suhaimi.
Sementara itu bagi tertuduh kedua dan ketiga, mereka dijatuhkan hukuman sebanyak RM45,000 setiap seorang selepas masing-masing berdepan dengan satu pertuduhan.
Hakim turut memerintahkan kesemua mereka dipenjara enam bulan jika gagal membayar denda bagi setiap pertuduhan dihadapi, namun ketiga-tiga mereka membayar denda dikenakan. – KOSMO! ONLINE


Sindiket edar syabu dalam bentuk krayon tumpas
Oleh SAFINA RAMLI

17 Mei 2022, 5:12 pm
GEORGE TOWN – Taktik sindiket pengedaran dadah antarabangsa yang membungkus semula dadah jenis syabu dalam bentuk krayon tumpas selepas polis menahan seorang lelaki dalam satu serbuan di tepi jalan di sekitar pusat bandar ini pada Khamis lalu.
Sindiket dadah berkenaan yang aktif sejak pertengahan 2021 dipercayai membungkus semula syabu dengan memotong bahagian bawah krayon itu dan mengisinya dengan dadah syabu seberat tujuh gram bagi setiap satu batang krayon.
Difahamkan, terdapat tiga bungkusan untuk dihantar ke luar negara berisi krayon yang dimasukkan dengan syabu bernilai RM30,000 setiap satu kini ‘tersangkut’ kerana ditahan pihak berkuasa negara berkenaan.
Ketua Polis Daerah Timur Laut, Asisten Komisioner Soffian Santong berkata, lelaki tempatan berusia 25 tahun yang merupakan seorang penganggur ditahan kira-kira pukul 11.30 malam dan dia disyaki bertindak mengisi dadah jenis syabu berkenaan di dalam batang-batang krayon itu.
“Sindiket ini membungkus semula dadah syabu di dalam krayon bagi mengaburi mata pihak berkuasa namun pihak polis berjaya menumpaskan kegiatan ini.
“Mereka akan menghantar dalam bentuk parcel satu kotak yang mengandungi 48 batang krayon kepada penerima di luar negara dan kita percaya terdapat beberapa lagi ahli sindiket ini selain daripada suspek yang ditahan polis,” katanya dalam sidang akhbar di Ibu Pejabat Polis Daerah Timur Laut di sini hari ini.

Mengulas lanjut Soffian berkata, menerusi penahanan suspek lelaki itu polis telah membuat serbuan kedua di sebuah rumah di Lebuh Sungai Pinang di sini dan berjaya merampas dadah jenis syabu seberat 1.02 kilogram bernilai RM36,666.
“Selain itu, polis juga merampas dadah jenis ketamin seberat 77 gram bernilai RM11,550 serta peralatan membungkus semula dadah dan sebuah kereta.
“Jumlah keseluruhan dadah yang dirampas ini boleh digunakan oleh lebih 5,000 penagih dadah dan nilai keseluruhan rampasan dadah serta sitaan harta bernilai RM82,636,” katanya.
Dalam perkembangan lain, beliau berkata, polis turut berjaya menumpaskan makmal mini memproses serbuk methylenedioxy-methamphetamine (MDMA) dengan rampasan seberat 3.32 kilogram MDMA, ketamin (67.43 gram), syabu (18 gram) dan lain-lain dadah dalam dua serbuan pada 13 dan 14 Mei lalu. -KOSMO! ONLINE


Polis sedang lengkapkan kertas siasatan kes kematian doktor pelatih
Oleh SAFINA RAMLI

17 Mei 2022, 5:19 pm
GEORGE TOWN – Polis sedang melengkapkan kertas siasatan kes seorang doktor pelatih di Hospital Pulau Pinang (HPP) yang dilaporkan maut selepas dipercayai terjatuh dari sebuah apartmen di Jalan Datuk Keramat, di sini pada 17 April lalu.
Ketua Polis Daerah Timur Laut, Asisten Komisioner Soffian Santong berkata, selepas kertas siasatan itu siap sepenuhnya pihak polis akan menyerahkannya ke pejabat Timbalan Pendakwa Raya untuk mendapatkan tindakan selanjutnya.
Katanya, pejabat TPR akan menentukan sama ada terdapat keperluan untuk melaksanakan inkues atau sebaliknya bagi kes tersebut.
”Kita sedang berusaha menyiapkan dan melengkapkan kertas siasatan kes ini dengan segera.
”Selepas ia siap polis akan menghantar kertas siasatan kepada pejabat TPR, sama ada terdapat keperluan melaksanakan inkues atau tidak bagi kes ini, ia bergantung kepada arahan selanjutnya daripada pejabat TPR,” katanya di Ibu Pejabat Polis Daerah (IPD) Timur Laut di sini hari ini.
Pada 17 April lalu, seorang doktor pelatih lelaki berusia 25 tahun ditemukan maut dipercayai terjatuh dari unit kediamannya di Jalan Datuk Keramat di sini.

Sebelum ini, Pengarah Jabatan Kesihatan Negeri Pulau Pinang Dr. Maarof Sudin mengesahkan mangsa adalah Pegawai Perubatan Siswazah yang melaporkan diri pada 4 April lepas di HPP dan pihaknya akan memberi kerjasama sepenuhnya dalam siasatan polis.
Menurut Soffian, kes tersebut masih diklasifikasikan sebagai mati mengejut dan setakat ini tiada unsur jenayah ditemui.
”Seramai 21 orang termasuk ahli keluarga, rakan sekerja dan doktor tempat mangsa bertugas telah direkodkan keterangan berhubung kejadian tersebut.
”Polis juga telah menerima laporan bedah siasat doktor pelatih tersebut kami tidak dapat mengulas lanjut kerana ia masih dalam siasatan,” katanya. – KOSMO! ONLINE


Ibu bapa perlu waspada gejala HFMD
Oleh SITI A'ISYAH SUKAIMI

17 Mei 2022, 5:15 pm
PUTRAJAYA – Ibu bapa diminta lebih peka dan cakna terhadap status kesihatan anak masing-masing termasuk gejala penyakit berjangkit tangan, kaki dan mulut (HFMD) susulan peningkatan kes pada tahun ini berbanding sebelum pandemik Covid-19.
Menteri Kesihatan, Khairy Jamaluddin Abu Bakar berkata, peningkatan kes HFMD pada masa ini adalah membimbangkan dan beliau telah arahkan semua Jabatan Kesihatan Negeri (JKN) untuk melaksanakan tindakan intervensi terutama hebahan kepada Pejabat Kesihatan Daerah (PKD).
“Seterusnya hebahan orang ramai berkenaan kes HFMD yang ada di kawasan mereka supaya ibu bapa tahu tentang kes dan tempat yang terlibat. Saya mohon terutama ibu bapa yang ada anak kecil supaya dapat tingkatkan lagi kebersihan kendiri dan anak mereka.
“HFMD ini dijangkiti antara lain melalui air liur dan biasanya kanak-kanak kecil akan meletakkan tangan di dalam mulut dan selepas itu bermain dengan mainan serta berkongsi,” katanya ketika ditemui pada Sambutan Hari Raya Aidilfitri Kementerian Kesihatan (KKM) di sini hari ini.
Tambah beliau, pembukaan tadika dan taska serta pra-sekolah juga antara sebab berlaku peningkatan kes HFMD yang agak ketara pada ketika ini.
“Kalau kita lihat kes HFMD tahun ini dengan tahun-tahun sebelumnya, kita tolak tahun pandemik Covid-19 pada 2020 dan 2021. Kita rujuk balik tahun 2019 dan 2018 serta mendapati, kes HFMD tahun ini lebih tinggi daripada tahun sebelum pandemik,” ujarnya.

Sehubungan itu, beliau berkata, ibu bapa perlu melihat kepada gejala HFMD dan ini penting memandangkan pada awalnya penyakit ini boleh menjadi gejala sama seperti Covid-19 iaitu demam dan hari berikutannya pula mengalami ruam. – KOSMO! ONLINE


Keluarga harap jasad mangsa terjun Sungai Kelantan segera dijumpai
Oleh ROSALWANI CHE SOH

17 Mei 2022, 4:55 pm
KOTA BHARU – Kakak kepada seorang penjawat awam yang dipercayai terjun ke dalam Sungai Kelantan dari Jambatan Sultan Yahya Petra di sini berharap jasad lelaki itu segera ditemui.
Kamariati Omar, 56, kali terakhir dia bertemu dengan mangsa yang berusia 46 tahun pada hari raya pertama apabila adiknya itu bertandang ke rumah Kampung Wakaf Merah, Pasir Mas bersama isteri dan anak-anak.
Menurutnya, mangsa tidak menunjukkan sebarang perubahan sikap dan masalah malah dia kelihatan amat ceria menyambut Hari Raya Aidilfitri pada tahun ini.
“Dia tidak menunjukkan sebarang perubahan dan saya tahu perangainya kerana kami berdua amat rapat.
“Besar harapan kami sekeluarga agar operasi menyelamat ini dipermudahkan dan jasad adik saya dapat ditemui dengan segera. Keluarganya juga telah mengadakan solat hajat dengan harapan supaya mangsa dijumpai,” katanya ketika ditemui Kosmo! di Jambatan Sultan Yahya Petra di sini hari ini.
Sementara itu, Pengarah Jabatan Bomba dan Penyelamat Negeri Kelantan, Zainal Madasin berkata, pihaknya menyambung semula operasi mencari dan menyelamat (SAR) mangsa kira-kira pukul 9.15 pagi tadi selepas operasi dihentikan petang semalam.

Katanya, SAR diperluaskan sehingga 200 meter bagi mengesan mangsa yang dikhuatiri lemas dan masih tiada sebarang petunjuk ditemui setakat ini.
Kosmo! Online semalam melaporkan, seorang lelaki yang dipercayai mengalami kemurungan sejak lebih setahun lalu dipercayai lemas selepas terjun ke dalam Sungai Kelantan dari Jambatan Sultan Yahya Petra di sini.
Dalam kejadian kira-kira pukul 12.15 tengah hari itu, mangsa yang berusia 46 tahun meninggal motosikal jenis Honda Wave sebelum dikhuatiri lemas di sungai berkenaan. – KOSMO! ONLINE


11 PATI Myanmar dicekup bersembunyi di tanah perkuburan
Oleh YATIMIN ABDULLAH

17 Mei 2022, 5:04 pm
PASIR MAS – Cubaan sembilan wanita pendatang asing tanpa izin (PATI) warga Myanmar dan dua kanak-kanak perempuan untuk lolos ke negara ini gagal apabila mereka dicekup semasa sedang bersembunyi di kawasan semak berhampiran Tanah Perkuburan Islam Tok Wali di sini hari ini.
Sekumpulan wanita dan kanak-kanak berusia dalam lingkungan empat hingga 25 tahun itu ditahan kira-kira pukul 10.30 pagi tadi.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, polis menjalankan serbuan di tanah perkuburan itu selepas menerima maklumat mengenai kegiatan penyudupan migran.
Menurutnya, kesemua PATI gagal mengemukakan sebarang dokumen pengenalan diri yang sah yang menjadi bukti mereka memasuki negara ini.
“Mereka dibawa ke Ibu Pejabat Pasir Mas di sini untuk tindakan lanjut.
“Sehubungan itu, polis akan terus meningkatkan rondaan bagi mencegah kegiatan jenayah termasuk penyeludupan PATI,” katanya dalam satu kenyataan di sini hari ini. – KOSMO! ONLINE


Kucing ingat nama sendiri, haiwan lain
Oleh KOSMO!

17 Mei 2022, 5:00 pm
TOKYO – Satu kajian yang dijalankan di Jepun mendedahkan bahawa kucing bukan sahaja boleh mengingati nama sendiri, bahkan nama kucing lain yang ia kenali, lapor laman berita Wion News semalam.
Bukan itu sahaja, kucing didapati boleh mengingati nama manusia dalam rumah yang tinggal bersamanya.
Seorang penyelidik sains haiwan, Saho Takagi bersama beberapa rakan penyelidik lain telah menjalankan kajian itu yang dilaporkan dalam jurnal Scientific Reports.
Mereka melakukan kajian ke atas kucing-kucing yang tinggal di rumah yang mempunyai banyak haiwan itu.
Setiap kucing kemudiannya ditunjukkan gambar kucing lain. Apabila setiap gambar ditunjukkan, rakaman suara pemilik yang memanggil nama kucing tersebut dimainkan.
Rakaman itu sama ada menyebut nama sebenar kucing berkenaan atau beberapa nama kucing lain.

Apabila nama yang salah dimainkan dalam rakaman, kucing itu akan merenung gambar ditunjukkan dengan lebih lama seolah-olah hairan kerana maklumat tidak sepadan. – Agensi


Amaran ribut petir di Sarawak, Sabah dan Labuan
Oleh KOSMO!

17 Mei 2022, 5:14 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir bagi negeri Sarawak, Sabah dan Labuan ekoran ramalan cuaca buruk yang dijangka berlaku sehingga pukul 8 malam nanti.
MetMalaysia dalam laporannya di Facebook sebentar tadi berkata, ribut petir, hujan lebat dan angin kencang dijangka melanda beberapa kawasan di Sarawak temasuklah Sri Aman, Sarikei (Julau), Sibu, Kapit, Bintulu (Tatau dan Sebauh), Miri (Beluru dan Marudi) dan Limbang.
Selain itu, di Sabah ia merangkumi sekitar Pedalaman (Sipitang, Tenom, Kuala Penyu dan Beaufort), Pantai Barat, Tawau (Kunak dan Lahad Datu), Sandakan (Telupid, Kinabatangan, Beluran dan Sandakan) dan Kudat serta keseluruhan Labuan petang ini.
Jelas MetMalaysia, amaran tersebut dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” katanya di sini hari ini.
Sementara itu, kira-kira pukul 2.30 petang semalam, sebanyak 54 buah rumah di lima kampung dalam mukim Tawar dan Kupang di Baling, Kedah dilanda bencana banjir kilat.

Bagaimanapun, terbaharu, Kosmo! melaporkan keadaan di kawasan terlibat kembali pulih apabila air surut sepenuhnya pada pagi tadi. – KOSMO! ONLINE


Bertengkar angkara nombor giliran
Oleh ABDUL RAZAK IDRIS

17 Mei 2022, 5:01 pm
SHAH ALAM – Pertengkaran mulut antara kakitangan kaunter Majlis Bandaraya Shah Alam (MBSA) dan seorang pelanggan yang tular di laman sosial adalah disebabkan nombor giliran.
Menurut Unit Korporat dan Perhubungan Awam MBSA, berdasarkan siasatan mendapati kejadian berlaku di kaunter cawangannya di Kota Kemuning pada 26 April lalu.
Katanya, hasil siasatan mendapati salah faham itu adalah berkaitan nombor giliran ketika pelanggan itu mahu memperbaharui lesen perniagaannya.
“Salah faham ini telah dapat diselesaikan setelah pelanggan mengambil nombor giliran dan akhirnya meneruskan urusan di kaunter cawangan tersebut.
“Pihak MBSA memohon maaf di atas insiden yang telah berlaku dan akan berusaha memastikan agar perkara sedemikian tidak berulang,” katanya dalam satu kenyataan hari ini.
Justeru, MBSA berharap penjelasan ini dapat memberikan gambaran sebenar terhadap isu video yang ditularkan di media sosial.

“Kita sentiasa mengalu-alukan sebarang pendapat dan cadangan daripada semua pihak demi meningkatkan lagi mutu dan kualiti perkhidmatan yang diberikan,” jelasnya.
Terdahulu tular video berdurasi satu minit 38 saat di laman aplikasi WhatsApp memaparkan pertengkaran mulut antara kakitangan dengan seorang pelanggan sebelum dileraikan kakitangan MBSA yang lain. -KOSMO!ONLINE


KKM perluaskan penggunaan paxlovid
Oleh SITI A'ISYAH SUKAIMI

17 Mei 2022, 5:19 pm
PUTRAJAYA – Kementerian Kesihatan (KKM) bersetuju mengagihkan paxlovid iaitu ubat antiviral Covid-19 ke hospital swasta, klinik swasta dan hospital pengajar supaya penggunaannya dapat diperluaskan.
Menteri Kesihatan, Khairy Jamaluddin Abu Bakar berkata, berdasarkan laporan diterima, pesakit yang telah diberikan ubat tersebut pulih dan sembuh daripada Covid-19 dan setakat ini, ia sangat berkesan.
“Sejak semalam kita telah berikan seramai 405 pesakit Covid-19 dengan ubat paxlovid. Justeru saya telah minta kita tingkatkan lagi dan sebelum ini, penggunaannya agak terhad hanya bagi mereka berisiko tinggi.
“Cuma sekarang masih lagi tumpu kepada mereka yang berisiko tinggi tetapi kumpulan yang hendak diberi itu telah diperbesarkan.
“Kita banyak bagi kepada klinik kesihatan dan bukan hospital kerana ia mesti diambil selewat-lewatnya lima hari selepas menunjukkan gejala bagi mengelakkan masuk ke hospital,” katanya pada Sambutan Hari Raya Aidilfitri KKM di sini hari ini.
Hadir sama, Perdana Menteri, Datuk Seri Ismail Sabri Yaakob yang meluangkan masa kira-kira setengah jam pada majlis sambutan hari raya tersebut.

Dalam pada itu, beliau berkata, secara keseluruhan kadar kebolehjangkitan RT menurun kepada 1.04, manakala kematian Covid-19 merekodkan satu angka walaupun terdapat peningkatan kemasukan ke hospital namun untuk kategori satu dan dua melibatkan warga emas dan individu dengan komorbid. – KOSMO! ONLINE


Ibu tunggal menyamar lelaki selama 36 tahun demi anak
Oleh KOSMO!

18 Mei 2022, 9:30 pm
NEW DELHI – Seorang ibu tunggal di India sanggup menghabiskan hidupnya selama 36 tahun dengan menyamar sebagai lelaki kerana mahu membesarkan anaknya dalam komuniti patriarki, lapor laman Oddity Central semalam.
Masyarakat patriarki merupakan sistem masyarakat yang kekuasaannya dimonopoli oleh kaum lelaki.
S Petchiammal berusia 20 tahun semasa suaminya meninggal dunia akibat serangan jantung ketika usia perkahwinan mereka baru sahaja mencecah 15 hari dan dia disahkan hamil.
Selepas melahirkan anak perempuannya, Petchiammal mula melakukan pelbagai jenis pekerjaan bagi membesarkan anaknya di sebuah kampung di Tamil Naidu.
Dia pernah bekerja di tapak pembinaan, hotel dan kedai kopi, namun sering mengalami gangguan seksual dan dikasari di tempat kerja.
Menurut wanita itu, sebagai ibu tunggal, dia menghadapi pelbagai kesukaran untuk hidup dalam masyarakat patriarki, sehinggalah dia membuat keputusan untuk menyamar sebagai lelaki.

Suatu hari, Petchiammal pergi ke sebuah kuil, lalu memotong rambutnya, menyalin sari yang dipakai dengan baju biasa serta menukar namanya kepada ‘Muthu’.
Dia kemudian berpindah ke sebuah perkampungan lain bersama anak perempuannya bagi mengelakkan penyamarannya terbongkar.
“Hanya saudara terdekat dan anak saya sahaja tahu bahawa saya seorang wanita.
“Saya melakukan pelbagai pekerjaan daripada menjadi pelukis, pakar teh dan pakar parotta. Saya juga menyimpan setiap wang yang diperoleh bagi menjamin kehidupan anak saya,” katanya kepada akhbar The New Indian Express.
Petchiammal akhirnya mendedahkan mengenai penyamarannya hanya selepas anaknya berkahwin baru-baru ini, dan menerima pujian daripada ramai penduduk India disebabkan tindakannya itu.
Selepas menyamar selama 36 tahun, wanita itu berkata, dia ingin kekal dikenali sebagai Muthu sehingga ke akhir nyawanya. – Agensi


Kecewa dibuang sekolah, pelajar perempuan nekad bunuh diri
Oleh KOSMO!

18 Mei 2022, 10:00 pm
BANGKOK – Seorang pelajar perempuan berusia 14 tahun di wilayah Songkhla, selatan Thailand nekad membunuh diri selepas dikenakan hukuman buang sekolah oleh seorang guru, lapor laman berita Thaiger semalam.
Media Thailand melaporkan pelajar bernama Bonus itu bertindak menggantung diri di sebuah rumah pada 13 Mei lalu kerana mempunyai masalah kewangan dan keluarga.
Rakan-rakannya memberitahu polis bahawa seorang guru memberi tekanan terhadap pelajar itu dan memaksanya meninggalkan sekolah. Bonus merupakan pelajar gred 9 di Sekolah Satri Phatthalung di wilayah Pattalung.
Dia tinggal bersama ibunya di Songkhla dan tidak dapat pergi ke sekolah kerana tiada siapa boleh membawanya ke terminal bas. Jadi, dia terlepas kelas pertama semester itu pada 9 Mei lalu.
Rakan-rakan Bonus berkata, guru itu tidak memahami sebab ketidakhadirannya dan meminta mangsa meninggalkan sekolah kerana dia membawa masalah.
Mereka juga memberitahu polis bahawa Bonus kerap bergaduh dengan ibunya kerana tidak mempunyai wang untuk belajar.

Polis kemudian memeriksa mesej antara Bonus dengan rakan-rakannya. Mereka mendapati mangsa memberitahu rakannya bahawa dia ingin membunuh diri kerana dihalau dari sekolah.
Bonus turut meminta seorang rakannya untuk menceritakan perkara sebenar selepas dia meninggal dunia.
Dalam perkembangan berkaitan, Pengarah Sekolah Satri Phatthalung, Malee Kaewlaiad memaklumkan kepada media Thailand bahawa sekolah itu mahu membantu Bonus, manakala insiden itu berlaku kerana salah faham dan masalah komunikasi antara pelajar dan guru terbabit.
Guru tersebut pula mendakwa bahawa dia tidak berniat untuk mengecewakan pelajarnya dan cuba membantu Bonus dalam semua cara. Dia memberitahu telah meminta Bonus untuk membawa ibunya ke sekolah selain meminta pelajar itu tinggal di tempat perlindungan kanak-kanak, namun kemudiannya mendapati Bonus membunuh diri.
Pengarah sekolah itu berkata, sebuah jawatankuasa akan ditubuhkan untuk menyiasat kejadian itu dengan lebih terperinci. Beliau juga  mengakui bahawa pihak sekolah mahu mengelak situasi seperti itu berulang pada masa akan datang. – Agensi


Aris Adi bakal bersara sebagai Komander NTF
18 Mei 2022, 11:00 pm
PETALING JAYA – Komander National Task Force (NTF), Laksamana Madya Datuk Aris Adi Tan Abdullah akan memulakan cuti persaraan pada 19 Mei ini.
Beliau menjawat jawatan berkenaan sejak penubuhan NTF pada Mei 2020 dan telah mencurahkan bakti selama 42 tahun dalam perkhidmatan Angkatan Tentera Malaysia (ATM).
Terdahulu, Panglima Tentera Udara Diraja Malaysia (TUDM), Jeneral Tan Sri Affendi Buang telah menyaksikan Majlis Serah Terima Tugas Komander NTF di antara Aris Adi dengan Laksamana Madya Datuk Roslan Mohd. Yunus bertempat di Wisma Pertahanan hari ini.
Sepanjang Aris Adi menerajui NFT, banyak kejayaan telah dicapai khususnya dalam Op Benteng dari segi kawalan sempadan dan penangkapan pendatang asing tanpa izin (PATI) semakin berkurangan.
Selain kejayaan memperketatkan kawalan sempadan, NTF juga berjaya menjadi pemudah proses kerja setiap agensi dalam mencapai misi yang diamanahkan.
NTF juga berjaya menyelaras perkongsian maklumat perisikan antara agensi yang terlibat melalui pasukan petugas risikan bersama dan mengkoordinasikan perolehan logistik semua agensi terlibat.

Dengan pengalaman dan keperibadian tinggi yang dimiliki, beliau telah berjaya menyatukan kesemua 19 agensi keselamatan dan penguatkuasaan menjadi sebuah pasukan yang telah dapat merealisasikan hasrat negara
dengan lancar dan berkesan sehingga ke hari ini.
Kesepaduan ketiga-tiga komponen darat, laut dan udara di bawah NTF juga berjaya melaksanakan Op Benteng secara optimum dengan menggunakan aset sedia ada tanpa mengganggu operasi sedia ada. – KOSMO! ONLINE.


Lebih 100,000 individu hilang tanpa jejak di Mexico
Oleh KOSMO!

18 Mei 2022, 10:30 pm
BANDAR RAYA MEXICO –  Data yang dikeluarkan  Pejabat Pendaftaran Kebangsaan bagi Orang Hilang di  Kementerian Dalam Negeri mendedahkan bahawa lebih 100,000 individu telah dilaporkan hilang atau tidak dapat dikesan di Mexico.
Menurut stesen penyiaran CNN, sejak 1964 hingga sekarang, seramai 100,023 individu telah dilaporkan hilang di Mexico, dengan lebih 24,700 daripada mereka adalah wanita dan lebih 74,700 terdiri daripada lelaki.
Seramai 516 lagi tidak dapat dikenal pasti jantina mereka.
Angka itu dilaporkan meningkat lebih 20,000 orang bagi tempoh dua tahun lepas sahaja, sekali gus mencetuskan kemarahan dan desakan agar kerajaan Mexico melaksanakan sistem mencari dan menyelamat yang lebih baik.
Menurut Pesuruhjaya Tinggi Pertubuhan Bangsa-Bangsa Bersatu bagi Hak Asasi Manusia,  Michelle Bachelet, hanya 35 kes individu hilang itu berjaya membawa kepada penahanan suspek.
“Usaha berterusan perlu dilakukan bagi menamatkan pencabulan hak asasi manusia dan untuk membela hak mangsa, keadilan, penambahbaikan serta jaminan agar ia tidak berulang,” kata Bachelet. – Agensi


Malaysia raih perak badminton berpasukan lelaki
Oleh KOSMO!

18 Mei 2022, 10:45 pm
PETALING JAYA – Hasrat Malaysia untuk meraih pingat emas acara badminton berpasukan lelaki Sukan SEA Vietnam 2021 tidak kesampaian selepas tewas 0-3 kepada Thailand pada aksi final di Gimnasium Bac Giang, Hanoi sebentar tadi.
Begitupun, pujian harus diberikan kepada barisan muda skuad badminton negara kerana masih berjaya melangkah ke perlawanan akhir walaupun tiada sasaran diletakkan untuk acara berpasukan.
Biarpun pingat perak, namun kejayaan itu pastinya mampu membakar semangat para pemain untuk memberikan prestasi yang lebih baik sebaik acara individu membuka tirainya bermula esok.
Dalam aksi final sebentar tadi, pemain perseorangan utama negara, Kok Jing Hong berdepan kesukaran untuk menangani kemampuan juara Terbuka Jerman, Kunlavut Vitidsarn apabila tewas 10-21, 15-21.
Harapan Malaysia untuk kembali menyamakan kedudukan tidak berhasil apabila gandingan Man Wei Chong-Kai Wun Tee juga tunduk kepada beregu Thailand, Chaloempon Charoenkitamorn-Nanthakarn Yordphaisong 20-22, 20-22.
Perseorangan kedua negara, Lee Shun Yang memberikan sinar harapan buat skuad negara apabila memenangi set pertama 21-16 ke atas Khosit Phetpradab dalam perlawanan berikutnya.

Bagaimanapun, kecemerlangan itu gagal diteruskan apabila Shun Yang tewas dua set seterusnya 13-21, 19-21 sekali gus mengesahkan kemenangan 3-0 Thailand ke atas skuad negara. – KOSMO! ONLINE


Liga Super: JDT hampir dimalukan Sri Pahang FC
Oleh MOHAMAD FAIZAL HASHIM

18 Mei 2022, 10:55 pm
ISKANDAR PUTERI – Juara liga lapan kali, Johor Darul Ta’zim (JDT) hampir diaibkan oleh pasukan Sri Pahang FC di halaman sendiri apabila diselamatkan oleh sepakan penalti untuk mengikat lawan 2-2 pada aksi Liga Super di Stadium Sultan Ibrahim, malam ini.
Aksi pada babak pertama antara Harimau Selatan menentang skuad Tok Gajah dilihat seimbang setelah kedua-dua pasukan saling mengatur gerakan bagi memburu gol pembukaan.
Gol pertama perlawanan hadir apabila Fernando Forestieri merampas bola dari kawalan pemain pertahanan dan bertukar hantaran dengan Corbin Ong sebelum membuat hantaran lambung kepada Bergson bagi meledak gol pada minit ke-17.
Skuad bimbingan Christophe Gamel berjaya mendapatkan gol penyamaan pada minit ke-38 menerusi serangan balas diterajui oleh Mahmoud Saleem Za’tara.
Ketika pasukan bimbingan Benjamin Mora gigih berusaha mencari gol kedua, Sri Pahang pula yang menambah jaringan menerusi sepakan penalti setelah Za’tara dijatuhkan oleh Shahrul Saad.
Penalti dihadiahkan pengadil perlawanan, Ahmad Zuhaidi Dzulkifli dimanfaatkan sebaiknya oleh Manuel Hidalgo untuk meletakkan pasukannya di hadapan.

Ketika perlawanan dilihat berpihak kepada Sri Pahang, JDT pula dihadiahkan sepakan penalti oleh Ahmad Zuhaidi setelah ternampak tolakan oleh Hasnul Zaim Zafri ketika bersaing dengan Bergson dalam kotak penalti walaupun pengadil itu berada jauh dari kotak penalti. – KOSMO! ONLINE.


Sukan Sea: Nauraj terlepas pingat emas di Hanoi
Oleh MUHAMMAD RIDUAN MOHD HANAFIAH

18 Mei 2022, 10:39 pm
HANOI – Peluang skuad olahraga untuk terus mengutip pingat terutama dalam acara lompat tinggi gagal direalisasikan selepas Nauraj Singh hanya mampu menuai perak di Stadium Nasional My Dinh.
Pastinya ia adalah satu kekecewaan buat negara selepas Nauraj diletakkan sandaran utama kontinjen Malaysia untuk terus meraih emas dalam acara berkenaan.
Sebagai rekod, Malaysia tidak pernah terlepas pingat emas acara itu sejak Lee Hup Wei memenanginya dalam edisi di Nakhon Ratchasima, Thailand pada 2007.
Nauraj, yang merupakan pemenang pingat emas disi 2013 (Nay Pyi Taw), 2015 (Singapura) dan 2017 (Kuala Lumpur), hanya mampu melepasi ketinggian 2.18 meter (m) untuk berpuas hati dengan pingat perak pada edisi kali ke-31.
Pingat emas menjadi milik wakil Thailand, Kobsit Sittichai, selepas muncul satu-satunya peserta yang melepasi ketinggian 2.21m.
Sementara itu, atlet muda negara, Eizlan Dahalan, 22, memenangi pingat gangsa dalam penampilan pertamanya apabila melepasi ketinggian 2.18m.

Kegagalan itu menyaksikan Nauraj gagal mempertahankan emas dimenangi Hup Wei dalam edisi di Filipina pada 2019 yang mengumumkan persaraannya edisi kali ini.- KOSMO! ONLINE.


MAFI perlu sediakan pelan hadapi krisis makanan – PM
Oleh AHMAD SHAHERMAN SHAMSURI

18 Mei 2022, 10:44 pm
KUALA LUMPUR – Kerajaan telah mengarahkan Kementerian Pertanian dan Industri Makanan (MAFI) menyediakan pelan jangka panjang dan pendek bagi mengelak krisis makanan berlaku dalam negara.
Perdana Menteri, Datuk Seri Ismail Sabri berkata, kebimbangan tidak cukup bekalan makanan merupakan isu global bukan sahaja di Malaysia tetapi juga di seluruh dunia.
Menurut beliau, keadaan ini berlaku ekoran pandemik Covid-19 yang mengekang kegiatan pertanian, sekali gus mengurangkan eksport makanan oleh negara pengeluar kerana mereka lebih mengutamakan keperluan dalam negara masing- masing.
Justeru katanya, kerajaan menggesa Pertubuhan Peladang Kebangsaan (Nafas) dan Lembaga Pertubuhan Peladang (LPP) melaksanakan anjakan paradigma bagi memastikan negara mempunyai bekalan makanan yang mencukupi.
“Kedua, Nafas perlu memberi ‘nafas’ baru kepada sektor makanan berasaskan pertanian melalui penerapan teknologi tinggi dan pendigitalan bagi meningkatkan pengeluaran makanan, sekali gus mengurangkan kebergantungan kepada import makanan.
“Suka saya menarik perhatian bahawa Malaysia pada ketika ini membelanjakan lebih RM50 bilion untuk mengimport bahan makanan, manakala kerajaan pula menyalurkan subsidi sebanyak RM70 bilion bagi tahun 2022,”katanya.

Beliau berkata demikian pada Majlis Makan Malam dan Perasmian Mesyuarat Agung Tahunan Nafas ke-48 bagi tahun 2021 di Pusat Dagangan Dunia Putra hari ini.
Ismail Sabri menambah, Nafas dan LPP juga perlu menghapuskan orang tengah kerana mereka inilah yang memerah keringat petani dan nelayan serta memanipulasikan harga dipasaran.
“Jihad ini perlu diteruskan oleh Nafas menerusi strategi penguasaan rantaian bekalan seperti mewujudkan pusat pembelian padi, pusat pengumpulan buah-buahan, penambahan pasar tani serta pasar nelayan,”ujarnya.
Sementara itu, ketika mengulas mengenai penghapusan permit import (AP) bahan makanan berkuat kuasa hari ini, Ismail Sabri berkata, keputusan tersebut dicapai dalam mesyuarat Jemaah Menteri pagi tadi.
“Saya harap Nafas boleh ambil kesempatan ini bagi membolehkan Nafas mengimport bahan makanan dari luar antaranya menjadi pengimport ayam.
“Seluruh rantai nilai perlu dikuasai oleh pertubuhan tersebut sekali gus menamatkan sebarang ugutan golongan tertentu kepada pihak kerajaan. Kalau Nafas pengeluar ayam, Nafas boleh mohon subsidi,” katanya.-KOSMO! ONLINE


Politik wang bukan budaya parti
Oleh ABDUL RAZAK IDRIS

18 Mei 2022, 9:16 pm
SHAH ALAM – Calon Naib Presiden PKR, Datuk Amirudin Shari menegaskan politik wang dalam pemilihan parti tersebut bukan budaya parti.
Menurutnya, perbuatan tersebut sewajarnya dielakkan dalam usaha parti tersebut membentuk pasukan kepimpinan yang kuat untuk masa depan.
“Pelbagai pihak boleh membuat dakwaan berhubung perkara tersebut.
“Kita tidak mahu perkara tersebut menjadi budaya dalam parti,” katanya pada sidang akhbar hari ini.
Terdahulu, beliau menyaksikan majlis menandatangani memorandum persefahaman (MoU) antara Perbadanan Kemajuan Pertanian Selangor (PKPS) dan Menteri Besar Negeri Sembilan (Pemerbadanan) di Wisma PKPS hari ini.
Media sebelum ini melaporkan seorang ahli PKR membuat laporan polis semalam selepas mendakwa didatangi individu yang menawarkan ganjaran sekiranya memberi sokongan kepada salah seorang calon yang bertanding di cabang PKR Hulu Selangor.

Mengulas lanjut Amirudin berkata, parti mempunyai cara tersendiri untuk menyelesaikan masalah tersebut.
“Jawatankuasa Disiplin Parti akan menyiasat setiap aduan dan tindakan akan diambil setelah segala siasatan selesai,”katanya. -KOSMO!ONLINE


Pesawah dapat bantuan RM200 selama 6 bulan untuk 2 musim
Oleh AHMAD SHAHERMAN SHAMSURI

18 Mei 2022, 11:06 pm
KUALA LUMPUR – Golongan pesawah negara ini juga akan menikmati bantuan sebanyak RM200 selama enam bulan sementara menunggu hasil tuaian.
Mengumumkan perkara itu, Perdana Menteri, Datuk Seri Ismail Yaakob berkata, bantuan itu adalah seperti bantuan kepada nelayan dan penoreh sebelum ini.
Katanya, bantuan itu juga akan dibawa pada pembentangan dan kelulusan Belanjawan 2023 pada Oktober ini.
“Saya dah berbincang dengan Menteri Kewangan dan kita bersetuju untuk memberikan bantuan sementara padi dituai iaitu sebanyak RM200 untuk tiga bulan bagi dua musim. Jadi semua enam bulanlah.
“Kita adil pada semua, penoreh dapat, nelayan dapat, jadi pesawah juga dapat. Ini menunjukkan bahawa kerajaan tidak akan lupa jasa petani, nelayan dan juga pentenak,”katanya.
Beliau berkata demikian pada Majlis Makan Malam dan Perasmian Mesyuarat Agung Tahunan Nafas ke-48 bagi tahun 2021 di Pusat Dagangan Dunia Putra hari ini.

Mengulas lanjut, Ismail Sabri berkata, tanpa nelayan, petani dan penternak kehidupan kita akan sukar, begitulah besar jasa mereka.
Sementara itu, pada majlis sama, Ismail Sabri turut menyaksi pengumuman dividen tahunan Pertubuhan Peladang Kebangsaan (Nafas) bagi Skim Pelaburan Khas Peladang (SPKP), Dana Peladang Kebangsaan (DPK) bagi tahun kewangan berakhir 2021 iaitu sebanyak lapan peratus.
Dividen itu akan memberi manfaat kepada hampir 6,000 pelabur dari kalangan ahli Peladang.-KOSMO! ONLINE.


Buat apa keluar memo kalau mahu protes ayam
Oleh DIYANATUL ATIQAH ZAKARYA

18 Mei 2022, 9:11 pm
MELAKA – Persekutuan Persatuan-Persatuan Penternak Malaysia (FLFAM) menyangkal penutupan dua hari sebuah kilang pengeluar ayam di Jasin mempunyai kaitan dengan tindakan protes berhubung subsidi.
Penasihatnya, Datuk Jeffrey Ng berkata, setakat ini pihaknya tidak pernah menerima aduan atau mendengar desas-desus mengenai sebarang gerakan protes membabitkan pengusaha ladang ayam.
Katanya, dakwaan segelintir pihak yang mengaitkan penutupan kilang tersebut sebagai tindakan protes susulan peladang ayam lambat diberikan subsidi oleh kerajaan sama sekali tidak berasas.
“Kalau nak buat protes, kenapa pula kilang itu keluarkan notis atau surat pekeliling kepada orang ramai memaklumkan penutupan operasi selama dua hari?.
“Dakwaan kononnya penutupan kilang itu adalah tindakan protes memang tidak betul, sebaliknya situasi itu amalan biasa yang dilakukan pihak pengurusan ladang untuk menyelesaikan isu ternakan atau tenaga kerja,” katanya.
Beliau berkata demikian ketika diminta mengulas lanjut mengenai dakwaan notis penutupan operasi dua hari sebuah kilang pengeluar ayam di Jasin adalah tindakan protes, pada sidang akhbar di sini, hari ini.

Hari ini tular satu memo yang dikeluarkan sebuah ladang ternakan di Merlimau, Jasin bertarikh 17 Mei kepada pembekal.
Dalam memo itu pihak pengeluar memaklumkan bekalan ayam akan dihentikan pada 21 hingga 22 Mei ini atas alasan ayam-ayam hidup di ladang mengalami pertumbuhan yang lambat dan berat badan tidak mencapai kadar yang sepatutnya ditangkap.
Jeffrey berkata, pihaknya juga sentiasa bekerjasama dengan kerajaan termasuk Kementerian Pertanian dan Industri Makanan (MAFI) serta Kementerian Perdagangan Dalam Negeri dan Hal Ehwal Pengguna (KPDNHEP) dalam menyelesaikan sebarang isu.
“Di bawah FLFAM kita mempunyal 16 persatuan di seluruh negara dengan melibatkan kira-kira 2,400 pengusaha ayam.
“Untuk apa kami semua nak buat protes kerana ayam adalah barangan di bawah harga kawalan, kita sentiasa berkomunikasi dengan kerajaan jika mempunyai sebarang masalah termasuklah isu kesulitan dalam melengkapkan dokumentasi pemberian subsidi,”katanya.
Tambahnya lagi, perkataan protes itu tidak sepatutnya timbul kerana hanya sebuah kilang pengeluar ayam yang ditutup di negeri ini dan selebihnya masih beroperasi seperti biasa. – KOSMO! ONLINE.


Pelajar cipta rekod dunia berjalan atas tali pakai kasut tumit tinggi
Oleh KOSMO!

18 Mei 2022, 8:00 pm
WINDHAM, VERMONT – Seorang pelajar sebuah sekolah menengah di negeri Vermont, Amerika Syarikat secara tidak rasmi memecah Guinness World Records apabila  berjalan di atas tali sejauh hampir 195 meter  sambil memakai kasut tumit tinggi, lapor agensi berita United Press International semalam.
Ariana Wunderle yang merupakan pelajar tahun akhir Sekolah Tinggi Bellows Falls Union, melakukan aksi pada ketinggian 1.8 meter itu  sambil memakai kasut dengan tumit setinggi 10 sentimeter.
Dia berjalan di atas kabel sebanyak 52 kali dengan catatan jarak hampir 195 meter.
Ia sekali gus memecahkan  rekod terdahulu yang dicipta oleh seorang artis persembahan dari Rusia, Oxana Seroshtan pada tahun 2014. Oxana berjalan di atas tali sejauh 14.9 meter menggunakan kasut tumit tinggi.
Aksi Wunderle itu dilakukan bagi mengumpul dana sebuah pertubuhan bukan berasaskan keuntungan untuk golongan belia, Circus Smirkus.
Rakaman percubaan memecah rekod itu juga telah dihantar kepada Guinness World Records untuk pengiktirafan. – Agensi


PDRM siasat dakwaan penjualan data rakyat Malaysia
18 Mei 2022, 8:59 pm
PETALING JAYA – Polis Diraja Malaysia (PDRM) sedang menjalankan siasatan berhubung dakwaan penjualan data rakyat Malaysia yang diambil dari pangkalan data Jabatan Pendaftaran Negara(JPN).
Pengarah Jabatan Siasatan Jenayah Komersial (JSJK) Bukit Aman, Datuk Mohd. Kamarudin Md. Din berkata, setakat ini, pihaknya mengesahkan telah menerima satu laporan polis berhubung isu berkenaan.
“Siasatan sedang dijalankan bagi menentukan kesahihan dakwaan yang dibuat. Orang ramai digesa agar tidak membuat sebarang spekulasi berkaitan isu ini.
“Polis juga memberi jaminan bahawa siasatan sewajarnya akan dilaksanakan bagi memastikan isu sebegini dapat ditangani dengan segera,” katanya dalam kenyataan di sini hari ini.
Terdahulu, beberapa laman berita teknologi melaporkan kumpulan penggodam mendakwa mempunyai butiran peribadi 22.5 juta rakyat Malaysia daripada Jabatan Pendaftaran Negara (JPN) dan Suruhanjaya Pilihan Raya (SPR) untuk dijual.
Pangkalan data pertama untuk dijual didakwa mengandungi 22.5 juta rekod yang diperoleh daripada Antara Muka Pengaturcaraan Aplikasi (API) MyIdentity JPN meliputi populasi dewasa di Malaysia.

Antara butiran yang bocor ialah nombor MyKad, nama, tarikh lahir, alamat rumah, jantina dan nombor telefon berdaftar milik mereka yang lahir antara 1940 dan 2004. – KOSMO! ONLINE.


Bandar di Perancis benarkan pemakaian burkini
Oleh KOSMO!

18 Mei 2022, 8:29 pm
GRENOBLE, PERANCIS – Wanita Islam di Grenoble, Perancis, kini dibenarkan memakai burkini atau pakaian renang Muslimah di kolam-kolam renang bandar itu selepas mendapat kelulusan majlis perbandarannya, lapor agensi berita United Press International semalam.
Dalam sesi undian dengan keputusan 27-2 selepas berdebat selama 2 jam 30 minit, ahli-ahli majlis perbandaran Grenoble bersetuju untuk membuat perubahan dalam peraturan pakaian renang di bandar itu.
Ia sejajar dengan matlamat Datuk Bandar Grenoble, Eric Piolle yang mahu melaksanakan peraturan renang yang lebih permisif.
“Kami berhasrat untuk menghapuskan sekatan yang tidak masuk akal. Ini termasuk terhadap larangan mendedahkan  payudara dan pakaian renang yang memberi perlindungan tambahan daripada matahari atau berkaitan kepercayaan.
“Ia bukan mengenai menyokong atau menentang pemakaian burkini secara khusus,” kata Piolle sebelum undian tersebut dilakukan.
Sebelum peraturan tersebut diubah, ketegangan mengenai isu burkini bukan sesuatu yang luar biasa di Grenoble, di mana protes mengenai isu itu mula tercetus pada 2018.

Burkini sering menjadi isu panas di Perancis, dengan pemakaiannya dianggap meningkatkan kebimbangan mengenai unsur-unsur Islam. – Agensi


Zii Jia ke pusingan kedua Terbuka Thailand
Oleh MUHAMMAD ZUHAILY BADLISHAH

18 Mei 2022, 9:06 pm
PETALING JAYA – Jaguh perseorangan lelaki negara, Lee Zii Jia tidak berdepan masalah menewaskan pemain Azerbaijan, Ade Resky Dwicahyo 21-19, 21-9 di pusingan pertama Terbuka Thailand sebentar tadi.
Juara Asia cuma mengambil masa selama 36 minit sebelum melakar kemenangan ke atas pemain naturalisasi Azerbaijan dari Indonesia itu dalam aksi di Impact Arena, Bangkok untuk melangkah ke pusingan kedua esok.
Selepas ini, Zii Jia, 24, akan berhadapan Kai Hendrik Schafer dari Jerman yang mara selepas mencatat kemenangan 21-11, 21-13 ke atas pemain Perancis, Thomas Rouxel.
Atas kertas, Zii Jia dijangka tiada masalah untuk menempah pertemuan menentang pemenang antara Bryan Yang dari Kanada atau pilihan ketiga kejohanan dari Denmark, Anton Antonsen di suku akhir pada Jumaat ini.
Selain Zii Jia, Liew Daren turut mara ke pusingan kedua esok selepas menewaskan pemenang Piala Thomas 2022 dari India, H. S. Prannoy 21-17, 15-21, 21-15.
TZE YONG terkandas seawal pusingan pertama Terbuka Thailand selepas tewas kepada Tzu-wei 12-21, 21-13, 19-21 di Impact Arena sebentar tadi. – BADMINTON PHOTO/BAM
Bagaimanapun, hasrat seorang lagi pemain perseorangan lelaki, Ng Tze Yong untuk mengikut jejak langkah Zii Jia dan Daren tidak kesampaian apabila tumbang 12-21, 21-13, 19-21 kepada Wang Tzu-wei dari Taiwan.

Turut menimpa nasib malang adalah pemain perseorangan No. 1 wanita negara, S. Kisona selepas tewas kepada Ruselli Hartawan dari Indonesia dengan keputusan 21-14, 18-21, 19-21. – KOSMO! ONLINE


Azeem sah lakukan ‘false start’ 100m pada Sukan SEA Vietnam 2021
Oleh MUHAMMAD RIDUAN MOHD HANAFIAH

18 Mei 2022, 8:29 pm
HANOI – Ketua jurulatih olahraga, Mohd. Manshahar Abdul Jalil mengesahkan pelari pecut muda negara, Muhammad Azeem Fahmi sah melakukan ‘false start’ pada saringan 100 meter (m) lelaki di Stadium Nasional My Dinh sekali gus menyebabkan impian Malaysia meraih emas hatrik acara berkenaan tidak tercapai.
Manshahar menjelaskan, pihaknya mendapat bukti jelas daripada pengarah teknikal, juri dan pengadil yang mendapati Azeem dikesan melakukan kesilapan di blok permulaan sebelum tembakan pelepasan dilakukan.
“Tindakan pertama yang saya lakukan tadi ialah mengarahkan pengurus pasukan untuk membuat bantahan awal. Saya terus ke bilik juri dan memaklumkan kepada seorang pegawai untuk memanggil pegawai teknikal direktor untuk menjelaskan kenapa perkara itu berlaku.
“Pengurus pasukan, jurulatih pecut, jurulatih Poad Md Kassim, jurulatih Balachandaran pun ada. Saya tiada masalah mengenai bayaran untuk membuat protes, tetapi saya perlu mendapatkan bukti video. Paling penting sekali digital reaksi bagi semua peserta berkenaan false start tersebut.
“Selepas dijelaskan oleh pengarah teknikal dengan bukti, kesemua lapan atlet menunjukkan Azeem keluar lebih awal dan kakinya tidak jejak di blok permulaan sebelum atau seketika sebelum tembakan pistol dilepaskan.
“Azeem juga melihat bukti itu dan mengikut data yang diperoleh reaksi kesilapan Azeem 0.058s di blok pelepasan. Bagi saya, Azeem perlu menerima dengan hati terbuka mengenai insiden tersebut,” katanya.

Pada aksi final, seorang lagi pelari negara, Arsyad Md Saat menduduki tempat keenam, sekali gus impian negara untuk meraih emas hatrik selepas dua kali berturut-turut meraih emas acara berkenaan pada 2017 (Kuala Lumpur) dan 2019 (Manila) berkecai.
Pelari Thailand, Puripol Boonsoon, muncul juara manakala pingat perak menjadi milik seorang lagi pelari Thailand, Soraoat Dapbang dan gangsa diraih, Marc Brian Louis dari Singapura. – KOSMO! ONLINE


Langkah berani PM mansuh AP makanan
Oleh KOSMO!

18 Mei 2022, 9:03 pm
PETALING JAYA – Perdana Menteri, Datuk Seri Ismail Sabri Yaakob mengambil langkah yang berani memansuhkan permit import (AP) makanan.
Ahli Dewan Negara, Datuk Mohd. Hisamudin Yahaya berkata, tindakan itu juga satu keputusan yang tepat bagi menangani monopoli.
“Saya merakamkan ucapan terima kasih kepada Perdana Menteri kerana telah berani mengambil keputusan tepat memansuhkan AP makanan.
“Saya bersyukur cadangan yang dibangkitkan dalam ucapan penggulungan di Dewan Negara 15 Disember lalu akhirnya telah diterima pakai oleh kerajaan,” katanya dalam satu kenyataan hari ini.
Mohd. Hisamudin berkata, beliau yakin tanpa AP akan dapat menyelesaikan isu kekurangan bekalan, penyorokan dan lonjakan harga bahan mentah di pasaran.
“Ini sekaligus membolehkan nasib rakyat akan lebih terbela tanpa monopoli pihak tertentu,” katanya lagi.

Ismail Sabri hari ini memaklumkan, kerajaan bersetuju memansuhkan keperluan AP terhadap bahan makanan berkuat kuasa serta-merta.
Keputusan itu dibuat pada mesyuarat Kabinet yang dipengerusikannya bagi memastikan bekalan makanan negara mencukupi.
Dengan pemansuhan keperluan berkenaan, katanya, sesiapa sahaja boleh mengimport makanan ke negara ini sebagai antara usaha menangani isu keselamatan makanan. – KOSMO! ONLINE.


Kekasih terjatuh ke dalam laut semasa tiru aksi Titanic
Oleh KOSMO!

18 Mei 2022, 9:00 pm
IZMIT, TURKI –  Sepasang kekasih terjatuh ke dalam laut semasa  cuba melakukan aksi ikonik dalam  filem Titanic yang digelar ‘King of the World’ di sebuah dermaga di Turki, lapor akhbar The Sun semalam.
Mangsa, Furkan Ciftci ditemui mati lemas selepas terjatuh ke dalam laut di Dermaga Izmit Marina dalam wilayah Kocaeli sekitar pukul 9.15 malam (waktu tempatan),  Ahad lalu.
Teman wanitanya, Mine Dinar bagaimanapun berjaya diselamatkan seorang pemancing yang kebetulan berada berhampiran lokasi kejadian.
Menurut Mine, dia dan teman lelakinya berada dalam keadaan mabuk ketika pergi memancing sebelum mendapat idea untuk meniru adegan filem Titanic.
Aksi ikonik Leonardo DiCaprio dan Kate Winslet dalam filem Titanic. – Alamy
Pasangan itu turut melintas rantai kunci keselamatan yang dipasang di bahagian tepi jeti untuk bergambar sebelum terjatuh ke dalam laut.
Seorang pemancing yang menyaksikan kejadian itu bergegas ke arah mereka bagi membantu sebelum Mine berjaya mencapai hujung joran dan ditarik ke tempat selamat.

Furkan  bagaimanapun hilang di sebalik ombak sehingga memaksa perkhidmatan kecemasan dihubungi bagi mencari lelaki itu.
Operasi mencari melibatkan pasukan bomba dan unit penyelam sebelum mereka menemui mayat mangsa hampir dua jam kemudian.
Polis akan melakukan bedah siasat ke atas mayat Furkan, manakala insiden itu masih disiasat. – Agensi


Mas Idayu dah terima tanda, nikah pertengahan September nanti
Oleh SAIRUL ZAMRI MISRANI

18 Mei 2022, 7:45 pm
KUALA LUMPUR – Penyanyi dangdut bertaraf legenda, Mas Idayu mengakui sudah menerima tanda sebagai ikatan hubungannya dengan penerbit eksekutif televisyen, Muhammad Sufian Ahad lalu.
Mas Idayu yang mesra disapa Mummy berkata, tanda berupa barangan kemas tersebut diserahkan selepas ahli keluarga kedua-dua belah pihak bertemu bagi membincangkan dengan lanjut mengenai hari bahagia mereka.
“Baru beberapa hari pihak dia hantar tanda di kampung Mummy iaitu di Kota Tinggi, Johor. Tapi tanda itu bukanlah acara bertunang mahupun merisik.
“Sesi tersebut lebih kepada saling mengenali antara keluarga kedua-dua pihak dan pada masa sama dia berikan tanda,’ katanya.
Mas Idayu ditemui pada sidang akhbar Karaoke Superstar terbitan Astro di ibu kota petang semalam.
Ditanya mengenai persiapan, pelantun lagu Robek Hatiku itu berkata, setakat ini persiapan pernikahannya sudah pun 70 peratus siap dan tarikh nikah akan diberitahu kelak.

“Sebenarnya tarikh nikah sudah pun ada, cumanya kami tunggu masa sesuai untuk kongsikan kepada semua.
“Alhamdulillah semuanya dipermudahkan Allah hingga ke saat ini. Tinggal lagi untuk pilih lokasi dan beberapa perkara lain sahaja.
“Ikutkan perancangan setakat ini, kami akan buat majlis berinai dan khatam al-Quran tanpa majlis resepsi,” katanya.
Awal bulan lalu, Mas Idayu mengesahkan bakal menamatkan zaman janda dengan lelaki pilihannya itu September depan.
Terdahulu, Mas Idayu pernah mendirikan rumah tangga dengan pelakon Aman Graseka pada 1997 dan bercerai sembilan tahun selepas itu.
Hasil perkahwinan, mereka dikurniakan seorang anak perempuan Nur Dayini Asyiqa yang kini berusia 25 tahun. – K! ONLINE


Halim Radzi persiap diri, mahu jadi penyanyi
Oleh MOHAMMAD SHAHEMY AZMI

18 Mei 2022, 9:00 pm
PETALING JAYA – Selain menyimpan impian untuk bergelar aktor terbaik di Malaysia, pelakon yang semakin mencipta nama Halim Radzi turut menyimpan hasrat untuk bergelar seorang penyanyi.
Halim atau nama lengkapnya Abd. Halim Radzi Sapari, 27, ketika dihubungi Kosmo! berkata, impian untuknya bergelar penyanyi sudah lama ada, namun terpaksa memendam sementara hasrat tersebut bagi mempersiapkan diri.
“Saya pernah terfikir untuk terjun dalam bidang nyanyian secara serius. Cuma sekarang ini saya dalam proses untuk mempersiapkan diri supaya dapat menyanyi di hadapan khalayak ramai dengan baik.
“Saya akui masih belum boleh membuang rasa gementar lebih-lebih lagi untuk membuat persembahan di atas pentas,” katanya kepada Kosmo!
Bercerita lebih lanjut, pelakon drama Jangan Menangis Cinta itu berkata dia sangat suka menyanyi sejak kecil lagi. Malah dia turut mempunyai kebolehan menyanyikan lagu-lagu berbahasa Hindi dalam filem-filem Bollywood.
“Sejak kecil saya memang suka menyanyi. Saya bukan sahaja boleh menyanyikan lagu Melayu, tetapi juga lagu-lagu Hindustan.

“Sejak kecil saya sudah didedahkan dengan lagu-lagu dalam filem Bollywood kerana ibu saya gemar menonton filem Hindustan,” jelasnya.
Sebagai persiapan diri, tunang kepada pelakon Sharifah Husna itu kini sedang mempelajari bermain gitar supaya dia boleh menjadi penyanyi yang mempunyai kebolehan bermain alat muzik.
“Selain bermain gitar, saya juga akan mengikuti kelas vokal untuk persediaan lebih rapi. Sebelum ini saya ada menghubungi penyanyi dan juga guru vokal, Idayu. Tapi kelasnya buat masa ini sudah penuh.
“Insya-Allah bila ada kekosongan nanti saya akan mengikuti kelas vokal bersama Idayu nanti. Saya tidak mahu menjadi penyanyi ‘kosong’. Sekurang-kurangnya saya perlu ada sedikit ilmu jika mahu serius menjadi penyanyi,” katanya.
Menjadikan cara nyanyian penyanyi Aizat Hamdan sebagai contoh, Halim berkata dia lebih selesa menyanyikan lagu-lagu bergenre balada kerana dirasakan lebih sesuai dengan ton suaranya.
“Untuk tahap saya, lagu-lagu berentak balada lebih sesuai. Lagu nyanyian seperti Aizat Hamdan yang bernyanyi secara tenang adalah contoh nyanyian saya.
“Apa yang penting sesuai dengan ton suara saya,” ujarnya. – KOSMO! ONLINE


Pasangan usahawan, pempengaruh belum pulih penyakit misteri
Oleh MOHD. HAIKAL ISA

18 Mei 2022, 7:01 pm
PETALING JAYA – Diuji dengan gangguan dan penyakit misteri, pempengaruh dan usahawan terkenal, Hafiz Mahamad mendedahkan dirinya dan isteri, Syafiqah Aina masih belum sembuh sepenuhnya.
Kata Hafiz, sebagai seorang suami, semestinya dia berasa sangat sedih dan geram apabila isterinya diperlakukan sedemikian sehingga ada pihak yang tergamak melibatkan ilmu sihir.
“Sebagai suami, sudah tentu saya sedih dan marah serta rasa nak berdendam pun ada.
“Beginilah, kalau ada orang buat benda terkutuk itu, kita sebenarnya tak perlu balas dengan cara yang sama. Kita terus sahaja berusaha dan buktikan kepada mereka bahawa kita boleh jadi lebih baik.
“Saya dan Aina sendiri masih belum seratus peratus sembuh. Kami kena kuat. Apa pun sahaya yang mereka (musuh) lakukan, Allah ada dan kami terus berjuang,” katanya kepada Kosmo! Online baru-baru ini.
Pengasas bersama Ainaa Beauty, Hafiz komited untuk membangunkan perniagaan dan tidak mahu menyimpan sebarang perasaan dendam.
Hafiz dan isteri yang merupakan pengasas bersama produk kecantikan, Ainaa Beauty ditemui pada majlis makan malam tahunan syarikat berkenaan di Marriot Putrajaya.

Menurut Hafiz lagi, biarpun trauma dengan kejadian yang menimpa, namun dia dan isteri tidak berputus asa dan saling menguatkan kasih sayang antara satu sama lain.
“Jujurnya, kami agak trauma atas apa yang berlaku. Jika sebelum ini, andai ada yang menghantar produk makanan, kami akan  ‘review’ tanpa sebarang cas tapi sekarang dengan apa yang  yang berlaku buatkan kami berfikir banyak kali.
“Dalam rumah tangga pula, setiap hari kami bahagia. Kami sweet antara satu sama lain dan ada ‘5 minute rules’ dalam perkahwinan di mana andai berlaku apa sahaja perselisihan, sama ada saya atau Aina akan meminta maaf dan berpelukan selepas itu supaya ia tidak berpanjangan,” katanya.
Sempena ulang tahun kelima Ainaa Beauty, pasangan berkenaan meraikan kerja keras usahawannya sepanjang tahun 2021 dengan pelbagai hadiah lumayan termasuklah sebuah kereta Proton Axia, dua buah Proton X50 serta lebih 40 biji iPhone 13 Pro Max dan beberapa set perhiasan emas.
Selain itu, produk kecantikan tersebut turut memperkenalkan wajah baharu rangkaian produknya dengan reka bentuk botol yang lebih moden dan inovatif. – KOSMO! ONLINE


Harga RON97 naik 2 sen
Oleh LUQMAN RIDHWAN MOHAMED NOR

18 Mei 2022, 6:41 pm
PUTRAJAYA – Harga petrol RON97 naik 2 sen berkuat kuasa esok sehingga 25 Mei depan, menjadikan dijual RM4.33 seliter berbanding RM4.31 seliter ketika ini.
Kementerian Kewangan (MOF) dalam satu kenyataan berkata, harga bagi RON95 dan diesel pula masih kekal masing RM2.15 seliter dan rm2.05 seliter.
Jelasnya, pengekalan harga itu dilaksanakna kerajaan bagi melindungi pengguna daripada kenaikan harga minyak di pasaran global.
“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya. – KOSMO! ONLINE.


Wanita dicerai selepas 8 hari berkahwin kerana suami terlampau cerewet
Oleh KOSMO!

18 Mei 2022, 7:00 pm
JAKARTA – Seorang wanita di Indonesia meluahkan rasa kecewa kerana diceraikan suaminya hanya selepas lapan hari mereka berkahwin, lapor portal berita Wolipop.
Menurut Eka S Rufaidah, selepas berkahwin, suaminya sering marah-marah pada perkara-perkara kecil.
Dia mendapat tahu bahawa suaminya menghidap keadaan kesihatan mental digelar Obsessive Compulsive Disorder (OCD), sehari selepas mereka berkahwin yang membuatkan lelaki itu menjadi sangat cerewet.
“Setiap peralatan di rumah perlu disteril dan dia juga tidak suka orang lain mengemas jika rumahnya dalam keadaan berselerak.
“Dia juga pernah menyuruh saya menyiapkan makanan dan merendam sudu yang akan digunakan ke dalam air panas. Tanpa disengajakan, pakaian saya terkena nasi itu dan ia membuatkan suami naik angin.
“Saya berasa takut melihatkan emosinya yang tidak stabil,” katanya.

Tambah Eka, dalam satu kejadian lain, suaminya menyuruh dia membuang beras yang sudah dicuci hanya kerana kaedah cucian wanita itu tidak sama seperti cara suaminya.
“Selain itu, ada satu ketika apabila perut saya berasa sakit kerana masalah senggugut. Saya meletakkan bantal tidur di paha bagi mengalas perut yang sedang sakit.
“Secara tiba-tiba, dia menjerit kepada saya dan berkata bahawa saya ialah isteri yang tidak taat,” ujar wanita itu.
Keesokan harinya, Eka berkata, dia meminta kebenaran suaminya untuk pulang ke rumah ibu bapanya secara sendirian.
“Pada 14 Mac, dia mengirim pesanan pada aplikasi WhatsApp dan menceraikan saya begitu sahaja.
“Saya berharap tiada wanita lain yang menerima nasib sama seperti saya dan untuk kaum lelaki, pernikahan bukanlah satu perkara main-main,” katanya. – Agensi


Kelantan catat 945 kes HFMD minggu lalu
Oleh ROSLIZA MOHAMED

18 Mei 2022, 7:15 pm
KOTA BHARU – Jabatan Kesihatan Negeri Kelantan (JKNK) merekodkan sebanyak 945 kes penyakit tangan, kaki dan mulut (HFMD) bagi minggu Epid ke-19 bermula 8 hingga 14 Mei lalu.
Pengarah Jabatan Kesihatan Negeri Kelantan (JKNK), Datuk Dr. Zaini Hussin berkata, jumlah itu menunjukkan peningkatan kes sebanyak 934 peratus berbanding dengan tempoh yang sama pada tahun lalu iaitu hanya 241 kes dilaporkan.
Menurutnya, jumlah kumulatif kes HFMD di Kelantan ketika ini adalah sebanyak 2,493 kes.
“Daripada jumlah kes HFMD yang dilaporkan, kebanyakannya merupakan kanak-kanak berusia antara satu hingga empat tahun dengan sebanyak 73.8 peratus.
“Secara keseluruhan, 94.1 peratus daripada kes yang dilaporkan adalah berusia enam tahun dan ke bawah,” katanya dalam satu kenyataan hari ini.
Menurut Zaini, selain itu, sebanyak 18 kes wabak dilaporkan berlaku di taska dan pusat jagaan kanak-kanak sepanjang tahun ini.

Tambahnya, JKNK menasihatkan orang ramai yang mempunyai anak-anak kecil supaya mengambil langkah berjaga-jaga bagi membendung penularan kes HFMD di negeri ini. – KOSMO! ONLINE.


Tak sempat jual empat ekor kambing seludup
Oleh YATIMIN ABDULLAH

18 Mei 2022, 6:47 pm
RANTAU PANJANG – Batalion 9 Pasukan Gerakan Am (PGA) menahan seorang lelaki dan merampas empat ekor kambing diseludup di Kampung Pohon Tanjong, Jeram Perdah di sini semalam.
Rampasan kambing bernilai RM3,000 itu dilakukan selepas Batalion 9 PGA selepas menahan sebuah lori yang dipandu suspek pada pukul 7.30 malam.
Pegawai Pemerintah Medan PGA, Deputi Superintendan Ismail Sidek berkata, lori tersebut ditahan semasa anggotanya melakukan rondaan rutin menerusi Op Wawasan Kelantan.
Menurutnya, anggota PGA telah membuat pemeriksaan pada bahagian belakang lori itu sebelum menjumpai empat ekor kambing.
“Pemandu lori itu gagal mengemukakan sebarang dokumen sah berkait dengan kerja-kerja membawa dan memindahkan kambing tersebut.
“Nilai keseluruhan rampasan termasuk lori yang dipandu suspek dianggarkan bernilai RM53,000,” katanya dalam satu kenyataan hari ini.

Ismail memberitahu, kambing-kambing tersebut telah diserahkan kepada Jabatan Perkhidmatan Veterinar Kelantan dan kes disiasat mengikut Seksyen 36 (1) Akta Binatang 1953. – KOSMO! ONLINE.


Lelaki tersilap terima wang RM1.56 juta dihabiskan berjudi
Oleh KOSMO!

18 Mei 2022, 7:30 pm
TOKYO – Seorang lelaki di Jepun mengaku membelanjakan wang berjumlah 46.3 juta yen (RM1.56 juta) untuk berjudi selepas tersilap menerima duit itu daripada dana bantuan Covid-19 pihak berkuasa di bandar tempat dia tinggal, lapor akhbar Japan Today.
Suspek berusia 24 tahun itu dilaporkan berkemungkinan tidak dapat memulangkan wang tersebut yang dipindahkan tanpa sengaja oleh pihak berkuasa bandar Abu di wilayah Yamaguchi.
Peguam mewakili  lelaki itu berkata, anak guamnya memindahkan wang yang dimasukkan ke dalam akaun bank miliknya dengan menggunakan telefon bimbit sebelum menggunakannya untuk berjudi secara online.
Minggu lalu, pihak berkuasa bandar Abu menyaman suspek sebanyak 51 juta yen (RM1.73 juta) untuk dia memulangkan semula wang tersebut termasuk yuran guaman.
Menurutnya, suspek enggan memulangkan wang itu dan mengaku telah memindahkannya daripada  akaun miliknya. Dia sebaliknya akan bertaubat daripada dosa yang dilakukan.
Dalam kejadian pada 6 April lalu, seorang pegawai tempatan melaksanakan prosedur untuk memindahkan wang bantuan Covid-19 berjumlah 100,000 yen (RM3,401) kepada 463 isi rumah berpendapatan rendah di bandar itu.

Dia secara tidak sengaja telah memindahkan semua wang tersebut yang sepatutnya dibuat kepada sebuah institusi kewangan ke dalam akaun suspek. Nama suspek berada di kedudukan paling atas senarai pemindahan tersebut. – Agensi


Bilik di sebuah kuarters musnah terbakar
Oleh MOHD. HUSNI MOHD. NOOR

18 Mei 2022, 7:04 pm
PUTRAJAYA – Dua beranak terselamat daripada musibah apabila rumah yang didiami dijilat api dalam kejadian pada pukul 1.37 petang tadi.
Dalam kejadian di sebuah unit kuarters di Presint 9 itu, mangsa yang juga ibu dan anak tiada di rumah dan mereka keluar dari rumah berkenaan setengah jam sebelum kejadian itu.
Penolong Pengarah Bahagian Operasi Kebombaan dan Penyelamat, Jabatan Bomba dan Penyelamat (JBPM) Putrajaya, Mohd. Afizi Zolkifli berkata, pihaknya menerima panggilan kecemasan pukul 1.37 petang dan tiba di lokasi kejadian enam minit kemudian.
Beliau berkata, seramai 11 anggota dari Balai Bomba Presint 7 manakala enam lagi daripada Balai Bomba Presint 14 dikerahkan ke tempat kejadian bagi memadan kebakaran.
“Sejurus tiba di lokasi, Pasukan Keluaran Operasi (PKO) mengesan kepulan asap tebal keluar dari rumah berkenaan.
“Selepas memastikan tiada mangsa yang berada di dalam rumah itu, pihak PKO terus melaksanakan pemadaman kebakaran,” katanya ketika dihubungi hari ini.

Katanya, kebakaran membabitkan sebuah bilik utama kediaman dan ia terbakar hampir 10 peratus, manakala punca kebakaran dan jumlah kerugian harta benda masih dalam siasatan.
Sementara itu, Menteri Wilayah Persekutuan, Datuk Seri Shahidan Kassim turut berkesempatan melawat kediaman itu pukul 5 petang tadi selain turut menghulurkan bantuan kepada mangsa. – KOSMO! ONLINE


Tiga hari hilang, lelaki jatuh Jambatan Pulau Pinang ditemui mati
Oleh MOHD SYALMIZI HAMID

18 Mei 2022, 6:36 pm
GEORGE TOWN – Seorang lelaki yang dikhuatiri terjatuh dari Jambatan Pulau Pinang dekat sini Isnin lalu ditemui mati di perairan negeri ini pada kedudukan kira-kira 2.3 batu nautika barat daya Pulau Rimau dekat sini hari ini.
Mayat lelaki berusia 28 tahun itu ditemui dalam keadaan terapung kira-kira pukul 9.40 pagi oleh nelayan.
Pengarah Maritim negeri, Kepten Maritim Abd. Razak Mohamed berkata, operasi mencari dan menyelamat yang memasuki hari ketiga hari ini dihentikan setelah Pusat Operasi Maritim Negeri Pulau Pinang menerima panggilan daripada pihak polis yang memaklumkan penemuan tersebut.
“Bot PERKASA 1221 dan aset agensi sahabat yang terlibat diatur gerak ke lokasi penemuan.
“Mayat mangsa kemudiannya dibawa oleh bot RH 35 Pasukan Polis Marin ke Jeti Polis Marin Batu Uban untuk proses pengecaman dan sanitasi oleh pihak Kementerian Kesihatan,” katanya dalam satu kenyataan hari ini.
Menurutnya, operasi mencari dan menyelamat yang membabitkan lima sektor pencarian dengan keluasan 34.08 batu nautika persegi itu kemudiannya ditamatkan pada pukul 1 tengah hari.

“Mayat mangsa dibawa ke Hospital Pulau Pinang untuk tindakan lanjut,” katanya lagi.
Antara agensi yang terlibat dalam operasi terbabit adalah APMM bersama Pasukan Polis Marin Batu Uban, Jabatan Bomba dan Penyelamat serta Agensi Pertahanan Awam.
Dalam kejadian pada Isnin lalu, seorang lelaki dikhuatiri hilang selepas didakwa terjun ke dalam laut dari Jambatan Pulau Pinang di Kilometer 4.0 arah Prai dekat sini.
Mangsa dikatakan meninggalkan sebuah kereta jenis Perodua Myvi dalam keadaan enjin masih hidup bersama dokumen pengenalan diri kira-kira pukul 12.10 tengah hari. – KOSMO! ONLINE.


PKNS, UiTM pelihara Hutan Komuniti Shah Alam
Oleh MUHAMMAD IKHWAN IDERIS

18 Mei 2022, 7:39 pm
PETALING JAYA – Perbadanan Kemajuan Negeri Selangor (PKNS) dan Universiti Teknologi Mara (UiTM) menandatangani memorandum persefahaman (MoU) bagi memelihara Hutan Komuniti Shah Alam (SACF) seluas 34.5 hektar yang dimiliki oleh PKNS.
Di bawah MoU berkenaan, Hutan Komuniti PKNS, yang terletak di Bandar Sierra Alam akan terus dipulihara sebagai habitat flora dan fauna serta kawasan ekologi.
Kerjasama tersebut juga selari dengan aspirasi negara yang sedang dalam usaha untuk memenuhi sasaran pengurangan karbon sebanyak 45 peratus menjelang 2030 dan mencapai neutral karbon menjelang 2050.
Ketua Pegawai Eksekutif PKNS, Datuk Mahmud Abbas berkata, SACF merupakan pusat tumpuan pencinta alam sekitar yang digemari oleh semua peringkat umur.
“Menyedari kepelbagaian khazanah semula jadi ini dan peranannya dalam mengurangkan kemungkinan berlakunya perubahan iklim, kami terpanggil untuk terus memelihara dan memulihara keindahan khazanah ini selaras dengan usaha PKNS dalam menerima pakai amalan terbaik alam sekitar, sosial dan tadbir urus (ESG) dan mewujudkan kehidupan yang lebih baik untuk semua.
“Kami teruja memulakan kerjasama bersama UiTM dan berharap dapat memberi inspirasi kepada rakan-rakan industri untuk turut sama mengambil bahagian dalam kolaborasi serupa bagi mencari penyelesaian yang mampu memberi manfaat kepada masyarakat secara amnya,” katanya dalam satu kenyataan. – KOSMO! ONLINE


Ustaz Kazim mohon bantuan carikan penawar
Oleh KOSMO!

18 Mei 2022, 6:32 pm
PETALING JAYA – Pendakwah bebas, Datuk Mohd Kazim Elias atau lebih dikenali sebagai Ustaz Kazim memohon bantuan orang ramai yang boleh mengubati penyakit dialaminya.
Beliau dalam satu hantaran di media sosial hari ini memuat naik gambar sebelah tangannya yang ditumbuhi beberapa ketulan kecil warna hitam.
“Sesiapa yang boleh tolong ubatkan saya tolonglah. Berat mata memandang berat lagi bahu yang menanggung. Pada Allah kita berserah,” katanya tanpa menyatakan apakah penyakit yang dialaminya itu.
Rata-rata netizen menzahirkan rasa simpati terhadap keadaan Ustaz Kazim dan mendoakan semoga penyakit dialaminya cepat sembuh.
Tidak kurang juga netizen yang berpendapat Ustaz Kazim sekali lagi menjadi mangsa sihir seperti dialaminya pada tahun lalu yang menyebabkan kaki kirinya membengkak.
Kosmo! Online pada 1 Oktober 2021 melaporkan Ustaz Kazim berada dalam keadaan kurang sihat dipercayai terkena buatan orang.

Beliau ketika itu mendakwa menemui kotak berisi abu dan gambarnya yang dibakar di pusat pengajiannya. – KOSMO! ONLINE.


DJ Lin bawa input persidangan kukuhkan Suria FM
Oleh SAIRUL ZAMRI MISRANI

18 Mei 2022, 6:30 pm
PETALING JAYA – Segala ilmu dan pengetahuan yang diperolehi pada Persidangan Radio Eropah 2022 di Malmo Massan, Sweden akan diaplikasikan bagi mengukuhkan kedudukan stesen Suria FM.
Itu janji yang dibuat DJ Lin yang mengakui teruja dalam menimba pelbagai ilmu daripada pencinta radio dan mereka yang aktif dalam bidang tersebut dari serata pelosok dunia.
“Segala info, ilmu dan pengalaman yang diperolehi menerusi tiga hari persidangan ini akan saya gunakan sebaiknya dalam usaha memantapkan lagi stesen radio Suria FM dari semasa ke semasa.
“Ini merupakan kali pertama saya menyertai Persidangan Radio di luar negara sepanjang 23 tahun berkecimpung dalam industri radio di Malaysia,” katanya.
Tambah DJ Lin atau nama sebenarnya Roslinda Abdul Majid yang juga Pengurus Besar Suria FM, antara fokus utama dalam persidangan tersebut ialah perkembangan radio digital serta usaha menarik golongan muda untuk mendengar radio.
Ujarnya, pelbagai pengisian dalam bentuk bual bicara serta perkongsian pengalaman berkenaan isu berkaitan dunia radio dikupas selain kebangkitan drama audio serta podcast turut menjadi topik yang diberikan perhatian dalam persidangan berkenaan.

“Jujurnya saya bersyukur dan sangat gembira dapat menyertai Persidangan Radio Eropah 2022 di Makmo Sweden ini.
“Ini merupakan satu peluang keemasan dan saya rasa sangat teruja terpilih untuk menyertainya. Selain dapat menimba ilmu serta pengalaman baru berkenaan perkembangan dunia radio pada masa kini, kita juga didedahkan tentang masa depan dunia radio itu sendiri,” ujarnya.
Pada masa sama, ibu tunggal kepada dua cahaya mata kelahiran Johor Bahru, Johor ini turut meluahkan rasa teruja apabila berpeluang melawat empat buah negara iaitu Denmark, Sweden, Britain dan Perancis selama 10 hari.
“Saya hanya pernah ke luar negara bagi menunaikan ibadah umrah pada tahun 2010 dan 2012. Selepas itu dah tiada nak kemana-mana sebab sibuk dengan kerja.
“Tak sangka pula dah 23 tahun dalam dunia radio, saya dapat pergi empat negara dalam satu masa. Ini betul-betul rezeki terpijak orang kata,” katanya.
Sekadar info, DJ Lin akan berada selama 10 hari di luar negara termasuk Sweeden, Denmark, London dan Paris serta dijadualkan pulang ke tanah air pada 24 Mei nanti. – K! ONLINE


Pengutip besi selamba ‘rembat’ barang orang
Oleh KOSMO!

18 Mei 2022, 5:32 pm
PETALING JAYA – Tindakan dua individu asing yang dipercayai pengutip besi buruk dan barangan terpakai dikatakan telah mengambil besi-besi khemah niaga orang lain tanpa meminta izin terlebih dahulu.
Difahamkan, ia bertujuan untuk dijual bagi mendapatkan pulangan yang tinggi.
Menerusi video yang dikongsikan pengguna media sosial, Ariff Ahsan seorang individu yang dikenali sebagai ‘Kak Long’ memarahi kedua-dua pengutip besi berkenaan kerana berang dengan tindakan mereka itu yang berkelakuan seperti pencuri.
“Habislah besi orang niaga depa angkut jual, nasib baik Kak Long cepat bertindak,” katanya.
Sementara itu, dalam rakaman tersebut, individu terbabit bertegas meminta pengutip besi berkenaan segera memulangkan semula besi tersebut ke tempat asal serta beberapa barangan lain yang disyaki hasil curi mereka.
“Lain kali jangan nak masuk taman orang, hang (kamu) pergi ambil semua barang yang ambil itu, pergi hantar semula,” tegasnya.

Sementara itu, sebagai jaminan, individu tersebut menyimpan dompet dan kad pengenalan pengutip besi berkenaan buat sementara waktu sehingga mereka selesai memulangkan semula barang yang diambil.
Selain itu, individu tersebut turut mengugut mereka berdua untuk dibawa berjumpa penduduk taman.
Gara-gara risau dengan ugutan tersebut, kedua-duanya dilihat berjanji akan memulangkan semula besi yang telah diambil serta tidak lagi memasuki taman perumahan tersebut.
“Demi Allah kami tak masuk dah, saya janji akan pergi hantar semula,” kata salah seorang pengutip besi.
Sehubungan itu, pelbagai reaksi turut diberikan oleh orang ramai dan ada yang berpendapat agar setiap peniaga khususnya tidak membiarkan khemah atau besi khemah ditinggalkan begitu sahaja kerana boleh menyebabkan kecurian. – KOSMO! ONLINE.


Northport terima anugerah IAPH 2020 Sustainability Award
Oleh KOSMO!

18 Mei 2022, 5:10 pm
PETALING JAYA – Northport (Malaysia) Bhd (Northport) telah diumumkan sebagai pemenang anugerah IAPH 2022 Sustainability Award di bawah kategori Keselamatan, Kesihatan dan Sekuriti dalam satu majlis di Kanada baru-baru ini.
IAPH atau International Association of Ports and Harbors adalah gabungan global dengan ahlinya terdiri daripada pihak berkuasa pelabuhan, pengendali pelabuhan serta perniagaan berkaitan pelabuhan dari 87 buah negara.
Pelabuhan di bawah IAPH mengendalikan kira-kira satu pertiga daripada dagangan perairan dunia dan lebih daripada 60 peratus trafik kontena dunia.
Melalui projek bertajuk Perjalanan Ke Arah Kecemerlangan HSE,  Northport telah menewaskan dua finalis lain iaitu Pelabuhan Montreal dan Pelabuhan Amsterdam dalam kategori ini.
Ketua Pegawai Eksekutifnya, Datuk Azman Shah Mohd. Yusof berkata, pengiktirafan daripada institusi global yang disegani seperti IAPH, telah menobatkan ia sebagai  pelabuhan Malaysia pertama memenangi anugerah IAPH Sustainability Award yang berprestij ini.
“Ia  adalah satu penghormatan dan pencapaian yang cemerlang buat Northport,” katanya dalam kenyataan.

Azman Shah hadir pada majlis makan malam Gala bersempena Persidangan Pelabuhan Dunia IAPH  di Vancouver, Kanada baru-baru ini.
Selain itu, beliau menjelaskan, perjalanan Northport ke arah mencapai kecemerlangan Kesihatan, Keselamatan dan Alam Sekitar (HSE) telah bermula pada 2012 dengan fasa transformasi bagi menggalakkan perubahan minda dan tingkah laku dalam kalangan kakitangannya.
Pada tahun 2016, tumpuan telah beralih ke fasa pelaksanaan berkesan bagi menguatkuasakan semua pelan tindakan ke arah mencapai matlamat HSE.
Seterusnya pada tahun 2019, Northport memulakan fasa sokongan dan penambahbaikan berterusan untuk mengukuhkan amalan HSE yang terbaik dalam kalangan pemegang taruhnya.
“Fasa ketahanan dan kesinambungan perniagaan telah dilaksanakan pada tahun 2020 bagi mengukuhkan komitmen Kumpulan terhadap pengurusan kesinambungan perniagaan dalam mendepani pandemik Covid-19,” ujarnya. -KOSMO! ONLINE


Penunggang motosikal maut bergesel dengan kereta
Oleh ROHANA MOHD. NAWI

18 Mei 2022, 5:19 pm
TANAH MERAH – Seorang lelaki maut selepas motosikal yang ditunggangnya bergesel semasa sedang memotong sebuah kereta yang dipandu seorang warga emas di Jalan Kota Bharu-Machang-Jeli, Batu 7 di sini semalam.
Dalam kejadian kira-kira pukul 10 pagi itu, mangsa, Wan Said Wan Ahmad, 54, mengalami cedera parah pada kepala sebelum disahkan meninggal dunia di Hospital Tanah Merah di sini selepas lebih dua jam menerima rawatan kecemasan.
Ketua Polis Polis Daerah Tanah Merah, Superintendan Wan Zulfikri Wan Othman berkata, siasatan mendapati, mangsa menunggang motosikal jenis Honda Wave dan sedang dalam perjalanan ke rumah anaknya di Kuala Krai.
Katanya, semasa tiba di lokasi kejadian, motosikal yang ditunggang mangsa dipercayai bergesel dengan sebuah kereta jenis Perodua Axia yang dipandu seorang wanita berusia 67 tahun.
“Mangsa dikatakan sedang memotong kereta terbabit melalui sebelah kiri jalan. Insiden itu menyebabkan mangsa melambung sebelum jatuh di atas jalan raya.
“Saksi kejadian turut memaklumkan topi keledar yang dipakai mangsa turut tercabut semasa lelaki itu jatuh,” katanya ketika dihubungi Kosmo! hari ini.

Wan Zulfikri berkata, mangsa dibawa ke Hospital Tanah Merah di sini untuk rawatan lanjut namun, disahkan meninggal dunia kira-kira 12.30 tengah hari.
Tambahnya, kes disiasat mengikut Seksyen 41(1) Akta Pengangkutan Jalan 1987. – KOSMO! ONLINE


[VIDEO] Polis siasat video lelaki berjalan sambil tunjuk ‘pistol’
18 Mei 2022, 5:36 pm
PETALING JAYA – Polis sedang menjalankan siasatan berhubung satu rakaman video tular yang memaparkan seorang lelaki sedang berjalan sambil menunjukkan objek yang menyerupai sepucuk pistol.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pihaknya telah mengesan satu rakaman video yang tular di media sosial kira-kira pukul 5.30 petang semalam.
“Menerusi video berdurasi tujuh saat berkenaan, seorang lelaki sedang berjalan sambil menyelak bajunya dan menampakkan satu objek yang menyerupai senjata di seluarnya.
“Satu laporan polis telah dibuat dan kejadian dipercayai berlaku ketika festival animasi selama empat hari bermula pada 13 Mei lalu di sebuah pasar raya di sekitar daerah ini,” katanya dalam kenyataan di sini hari ini.
Mengulas lanjut, lelaki dalam video berkenaan disyaki merupakan salah seorang peserta yang menggayakan watak animasi ketika hadir ke festival berkenaan.
“Satu kertas siasatan telah dibuka di bawah Seksyen 233 Akta Komunikasi dan Multimedia 1998 untuk siasatan lanjut.

“Polis juga sedang mengesan pemilik akaun media sosial termasuk individu terlibat untuk membantu siasatan,” jelasnya. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Bersatu Terengganu cuba mendahului parti – Hamzah
Oleh AMREE AHMAD

18 Mei 2022, 5:26 pm
PUTRAJAYA – Tindakan Parti Pribumi Bersatu Malaysia (Bersatu) Terengganu yang sudah mengumumkan calon Pilihan Raya Umum (PRU) ke-15 dianggap mendahului ibu pejabat.
Setiausaha Agungnya, Datuk Seri Hamzah Zainudin berkata, setakat ini belum pun ada lagi persetujuan secara rasmi daripada pihak Majlis Pimpinan Tertinggi (MPT) parti itu sendiri.
“Sebenarnya memang tiada apa-apa persetujuan pun daripada pihak MPT dan sebab itu saya tidak mahu membangkitkan isu sebegini,” katanya kepada pemberita ketika ditemui di sini
Terdahulu, beliau yang juga Menteri Dalam Negeri meraikan Perdana Menteri, Datuk Seri Ismail Sabri Yaakob pada Majlis Aidilfitri Kementerian di Pusat Konvensyen Antarabangsa Putrajaya.
Mengulas lanjut, Hamzah dalam nada tegas memaklumkan bahawa beliau akan mengadakan perbincangan semula dengan pihak yang terlibat untuk mengelak berlaku pertindihan kerusi.
“Ini memang perkara biasa dialami semua parti dan kadang kala ada kepimpinan di peringkat negeri yang dilihat cuba mendahului keputusan ditetapkan oleh pihak ibu pejabat,” katanya. – KOSMO! ONLINE


Cubaan lelaki pecah mesin ATM lebih sejam gagal
Oleh ROSALWANI CHE SOH

18 Mei 2022, 5:05 pm
TANAH MERAH – Seorang lelaki pulang dengan tangan kosong selepas cubaannya selama lebih sejam untuk memecah sebuah mesin pengeluaran wang automatik (ATM) di sebuah bank di sini hari ini dengan mesin pencanai gagal ekoran mesin tersebut dilengkapi sistem kod keselamatan.
Kejadian disedari oleh kakitangan bank berkenaan selepas melihat satu daripada tiga buah mesin ATM di bank itu rosak dengan terdapat kesan ditebuk di bahagian bawah pada pukul 7.16 pagi tadi.
Ketua Polis Daerah Tanah Merah, Superintendan Wan Zulfikri Wan Othman, semakan menerusi rakaman televisyen litar tertutup (CCTV) mendapati, seorang lelaki berjalan kaki dengan membawa sebuah kerusi plastik sebelum memasuki ruang mesin ATM bank berkenaan kira-kira pukul 1.59 pagi.
Menurutnya, suspek bertindak menutup CCTV di ruang mesin ATM menggunakan pita pelekat selain menampal kertas minyak pada pintu utama bagi mengelakkan perbuatannya dilihat.
“Hasil rakaman CCTV pada bahagian luar bank itu mendapati, suspek berusaha lebih satu jam untuk melarikan wang tunai di mesin ATM bermula pukul 1.59 pagi sebelum keluar pada 3.15 pagi dengan menggalas beg.
“Suspek dipercayai menggunakan mesin pencanai untuk memotong bahagian pintu mesin ATM itu namun gagal ekoran mesin itu dilengkapi kod keselamatan,” katanya dalam satu kenyataan hari ini.

Menurut Wan Zulfikri, semakan di dalam mesin itu mendapati masih ada baki wang sebanyak RM152,900 di dalamnya.
Katanya, sehubungan itu, polis sedant memburu suspek yang terlibat dalam kejadian tersebut dan kes disiasat mengikut Seksyen 380/Seksyen 511 Kanun Keseksaan. – KOSMO! ONLINE


Alia berputih mata bidik emas hatrik Sukan SEA Vietnam 2021
Oleh MUHAMMAD RIDUAN MOHD HANAFIAH

18 Mei 2022, 5:19 pm
HANOI – Geram, itulah perasaan yang dirasai penembak kebangsaan, Alia Sazana Azahari selepas impiannya untuk melakar hatrik emas pada Sukan SEA Vietnam 2021 di Hanoi berkecai.
Alia yang beraksi dalam acara kegemarannya, sports pistol 25 meter (m) wanita itu sekadar berpuas hati dengan pingat perak selepas tewas dengan perbezaan satu mata oleh pesaing dari Singapura, Teh Xiu Hong.
Menurut atlet kelahiran Terengganu itu, dia mengakui sangat geram dengan aksi final kerana hanya satu mata menghalangnya untuk melakar hatrik dan menghadiahkan emas buat kontinjen negara.
 “Sudah tentu saya sangat geram dan saya tahu ia disebabkan kesilapan saya sendiri. Saya dapat rasakan perkara itu. Lagi pun ada dua aksi shoot off sebelum itu menyebabkan masa saingan bertambah panjang,” katanya atlet berusia 30 tahun itu.
Alia mengakui dia sudah cuba sehabis baik dan akhirnya itu sahaja keputusan yang mampu diraihnya.
“Apa pun saya gembirq dengan keputusan ini selepas berdepan saat sukar ketika pandemik sebelum ini dan ini adalah kejohanan antarabangsa kedua saya (ketika pandemik Covid-19),” katanya.

Setakat ini skuad menembak negara sudah meraih dua perak dengan yang pertama melalui Hafiz Adha dalam acara rapid fire pistol 25m. – KOSMO ONLINE!


Tidur sahaja istana, Nafiz Muaz dedah Sultanah Zahirah merendah diri
Oleh MOHD. HAIKAL ISA

18 Mei 2022, 6:11 pm
PETALING JAYA – Berkahwin dengan adinda kepada Sultanah Terengganu, Sultanah Nur Zahirah iaitu Diyana Omar sejak awal tahun lalu, pelakon Nafiz Muaz tidak melabelkan dirinya sebagai golongan kerabat.
Kata pemilik nama lengkap, Muhd. Nafiz Muaz Mat Nasir itu, dia lebih selesa menjalani kehidupan seperti orang kebanyakan dan selesa tidak terlalu berkongsi tentang kehidupan peribadi buat tatapan umum.
“Saya perbetulkan sikit sebab isteri saya bukan golongan kerabat. Kakak dia, Sultanah Nur Zahirah dulunya seorang rakyat biasa.
“Barangkali, Sultanah sudah bergelar golongan kerabat tetapi keluarga isteri saya hanyalah orang biasa, bukan kerabat diraja sebab macam saya cakap tadi, masa kahwin dengan Sultan Mizan Zainal Abidin, baginda datang dari latar belakang orang biasa atau kebanyakan,” katanya kepada Kosmo! Online.
Nafiz, 24, ditemui Kosmo! Online pada majlis rumah terbuka Aidilfitri Manggis Group di ibu negara, baru-baru ini.
Ditanya tentang bagaimana dia menyesuaikan diri bergaul dengan golongan kerabat Terengganu, kata Nafiz, pada mulanya dia berasa agak kekok namun sekarang selepas lebih setahun, dirinya sudah pandai menyesuaikan diri.
“Contohnya masa raya nak masuk istana menghadap, makan dengan keluarga, banyak benda baharu sebenarnya yang saya belajar.

“Saya agak kekok duduk dalam istana. Sekarang ini pun, saya dari istana sebenarnya (waktu ditemu bual).
“Sekarang saya dah ada anak (usia lima bulan). Kakak ipar, Sultanah Nur Zahirah, baginda suka sangat dengan anak saya. Kalau boleh, hari-hari baginda nak tengok anak saya.
“Dia cakap macam ini, ‘Nafiz, tidur je dalam istana’, sampailah baginda balik, barulah saya balik. Baginda kalau boleh nak 24/7 (setiap masa) bersama dengan anak saya,” katanya.
Ditanya tentang panggilan antara dirinya dengan Sultanah Nur Zahirah, Nafiz membahasakan baginda dengan gelaran ‘Kak Zahirah’.
“Dulu masa mula-mula kahwin, saya bahasakan diri sebagai patik dan tuanku dengan gelaran baginda. Jadi, apabila dah masuk famili, jadi ‘Kak Zahirah-Nafiz’ macam itu.
“Baginda tak nak apabila kami duduk bersama, jadi macam orang luar. Baginda tak nak benda itu. Sangat ‘best’ lah. Baginda boleh saya sifatkan seorang yang sangat merendah diri. Saya suka duduk dan lepak lama. Macam-macam benda kami boleh borak.
“Baginda pula cakap loghat Kedah walaupun seorang sultanah dari Terengganu. Sebab baginda kan asal Alor Setar, Kedah. Macam cakap seratus peratus Kedah. Kadang-kadang, saya cakap KL, baginda yang pelik,” ujarnya.
Dalam pada itu, diminta perincian tentang anak sulung, Nafiz memilih untuk tidak terlalu mendedahkan lebih tentang zuriatnya.
“Saya punya perihal peribadi, saya tak nak campur dengan hal kerja. Kalau orang nampak saya dengan anak, itu terpulang mereka.
“Masa kecil, adalah menjadi tanggungjawab saya melindungi dan mendidik anak. Dah besar nanti, dia boleh pilih sendiri jalan hidupnya,” katanya.
Terdahulu, Nafiz dan Diyana berkahwin pada 2 Januari 2021 di sebuah hotel terkemuka di ibu negara.
Majlis perkahwinan mereka turut dihadiri Raja Permaisuri Agong, Tunku Hajah Azizah Aminah Maimunah Iskandariah yang berkenan mencemar duli. – KOSMO! ONLINE


Roket dicuri lelaki di medan perang meletup dalam keretanya
Oleh KOSMO!

18 Mei 2022, 6:00 pm
MOSCOW – Sebuah kereta dilaporkan meletup di Russia dan berpunca daripada senjata api yang dibawa masuk ke sempadan dari medan perang di Ukraine, lapor akhbar Metro UK semalam.
Imej yang tersebar di media sosial menunjukkan bahagian belakang kereta itu hancur dengan serpihan berkecai di atas jalan raya.
Menurut media tempatan, kejadian berlaku di bandar Mytishchi yang terletak sekitar 1.6 kilometer (km) ke timur laut Moscow.
Akhbar Vechernyaya Moskva (VM) melaporkan, sebuah pelancar roket antikereta kebal telah meletup di dalam but kereta dan menyebabkan dua orang cedera.
Saluran berita Telegram, Rusia 112 pula melaporkan, dua lelaki yang cedera itu dimasukkan ke hospital kerana mengalami luka akibat letupan, manakala penduduk di kediaman berdekatan turut dipindahkan.
Seorang lelaki yang cedera itu dikenal pasti sebagai pesara tentera, Mejar Viktor Kovtykov yang berusia 52 tahun. Dia dikatakan membawa bantuan kemanusiaan ke Donbass di timur Ukraine.

Rakannya, Nikolay Podobrazny, 38, turut terperangkap dalam letupan itu dan kini berada di unit rawatan rapi. Senjata itu dikenal pasti oleh pakar-pakar di Ukraine sebagai Pansarskott 86 (AT-4) buatan Sweden. – Agensi


Hujan lebat, ribut petir di empat negeri petang ini
Oleh ALWANI ZAFIRAH

18 Mei 2022, 4:16 pm
PETALING JAYA – Hujan lebat, ribut petir serta angin kencang dijangka melanda sekitar negeri Pahang, Selangor, Johor dan Sabah sehingga pukul 5 petang hari ini.
Jabatan Meteorologi Malaysia (MetMalaysia) dalam satu kenyataan di Facebook berkata, cuaca buruk tersebut diramal berlaku di Rompin, Pahang.
Selain itu, hanya satu daerah di Selangor bakal mengalami hujan lebat petang ini iaitu Klang.
Sementara itu, bagi negeri Johor pula, ia melibatkan daerah Segamat, manakala hampir keseluruhan negeri Sabah bakal menerima taburan hujan dalam tempoh yang sama.
“Antara kawasan terlibat adalah Pedalaman (Sipitang, Keningau dan Tambunan), Pantai Barat (Penampang, Kota Kinabalu, Tuaran, Ranau dan Kota Belud), Tawau (Lahad Datu), Sandakan (Kinabatangan dan Sandakan) dan Kudat,” katanya di sini hari ini.
Sehubungan itu, MetMalaysia mengeluarkan amaran ribut petir bagi kawasan yang terlibat sebagai langkah berjaga-jaga penduduk setempat.

“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” ujarnya. – KOSMO! ONLINE


Subsidi harga ayam: Penternak perlu segera hantar tuntutan kepada MAFI
Oleh LUQMAN RIDHWAN MOHAMED NOR

18 Mei 2022, 4:07 pm
PUTRAJAYA – Para penternak yang belum menghantar tuntutan berkaitan subsidi harga ayam sebanyak 60 sen kepada Kementerian Pertanian dan Industri Makanan (MAFI) diminta untuk segera melakukannya.
Perdana Menteri, Datuk Seri Ismail Sabri Yaakob berkata, Kabinet telah dimaklumkan oleh MAFI bahawa isu yang timbul berkaitan subsidi tersebut adalah ekoran pihak kementerian masih belum menerima tuntutan berkenaan.
“Kita dimaklumkan mereka menunggu tuntutan daripada penternak. Bahkan, sebelum raya kita ada mesyuarat khas Jawatankuasa Kos Sara Hidup dan dimaklumkan daripada MAFI, mereka masih menunggu (tuntutan).
“Jadi saya tak tahu salah siapa. Jumlah yang dikeluarkan itu memang agak kecil berbanding dengan peruntukan disediakan. Kita mintalah supaya penternak menyegerakan,” katanya kepada pemberita hari ini.
Terdahulu, beliau menghadiri menghadiri Majlis Sambutan Aidilfitri Bersama Warga Jabatan Perdana Menteri 2022 di Dewan De’Seri Endon, Puspanitapuri di sini.
Beliau berkata demikian bagi mengulas laporan akhbar mengenai sekumpulan kartel industri ternakan ayam yang didakwa merancang menutup ladang ternakan pada Sabtu dan Ahad ini.

Ia bagi menyuarakan protes mereka terhadap kerajaan yang dikatakan lambat melakukan bayaran subsidi tersebut.
Pada masa sama, Ismail Sabri berkata, beliau menerima laporan bahawa terdapat prosedur tertentu yang melewatkan pembayaran subsidi tersebut dilakukan.
“Saya pun dapat laporan ada prosedur-prosedur tertentu yang agak melewatkan (bayaran subsidi). Jadi kita minta MAFI supaya mempercepatkan daripada segi pengeluaran,” katanya. – KOSMO! ONLINE


Kerajaan Laos nafi negara berdepan krisis petrol
Oleh KOSMO!

18 Mei 2022, 4:00 pm
VIENTIANE, Laos – Laos menafikan kewujudan krisis petrol walaupun kerajaan mengadakan mesyuarat tergempar dan kenderaan dilihat berbaris panjang di stesen-stesen minyak di negara berkenaan, lapor laman berita Thaiger.
Kerajaan Laos yang mengimport sebahagian besar bekalan petrolnya dari Thailand, menjadualkan mesyuarat tergempar bagi membincangkan masalah inflasi, pembelian panik dan punca sebilangan besar stesen minyak ditutup di Laos minggu lalu.
“Saya memberi jaminan bahawa syarikat saya serta Persatuan Bahan Api dan Gas Laos akan membekalkan bekalan bahan api yang mencukupi, justeru masalah kekurangan bekalan tidak berlaku,” kata Presiden Petroleum Trading Lao Public Company, Chanthone Sitthixay dalam satu ucapan kepada umum.
Syarikat Thailand yang memiliki 53 stesen minyak di Laos, PTT Oil pula merancang untuk menyalurkan bekalan seperti biasa, demikian menurut pegawai pemasaran kanannya, Songpon Thepnumsommanus.
Pengimport-pengimport petroleum mendapati semakin sukar memenuhi permintaan yang terus meningkat di Laos berikutan nilai mata wang kip semakin lemah disebabkan peningkatan inflasi dan ketidaktentuan dalam industri minyak global
Bagaimanapun, kerajaan Laos pada minggu lalu menafikan masalah tersebut dan menggesa orang ramai supaya tidak bimbang.

Seorang penduduk tempatan, Kham Goodman menafikan kenyataan kerajaan dalam hantarannya di media sosial. Lelaki itu sebaliknya menyiarkan rakaman video memaparkan orang ramai beratur panjang sambil membawa botol untuk mengisi petrol.
Laos merupakan antara negara paling miskin di rantau Asia Tenggara dan mempunyai populasi lebih tujuh juta orang. Vientiane meletakkan hala tuju untuk mencapai pertumbuhan ekonomi empat peratus pada setiap tahun sehingga 2025. – Agensi


Penggodam dakwa ada data peribadi 22.5 juta rakyat Malaysia
Oleh KOSMO!

18 Mei 2022, 4:58 pm
PETALING JAYA – Beberapa laman berita teknologi melaporkan kumpulan penggodam mendakwa mempunyai butiran peribadi 22.5 juta rakyat Malaysia daripada Jabatan Pendaftaran Negara (JPN) dan Suruhanjaya Pilihan Raya (SPR) untuk dijual.
Pangkalan data pertama untuk dijual didakwa mengandungi 22.5 juta rekod yang diperoleh daripada Antara Muka Pengaturcaraan Aplikasi (API) MyIdentity JPN meliputi populasi dewasa di Malaysia.
Antara butiran yang bocor ialah nombor MyKad, nama, tarikh lahir, alamat rumah, jantina dan nombor telefon berdaftar milik mereka yang lahir antara 1940 dan 2004.
Memetik laporan sebuah portal teknologi dan telekomunikasi pada Selasa, penjual data itu mendakwa sebagai pihak yang sama di sebalik penjualan data peribadi milik empat juta rakyat Malaysia tahun lalu.
“Untuk menarik minat pembeli, penjual itu menyiarkan butiran peribadi Menteri Dalam Negeri, Datuk Seri Hamzah Zainudin bersama penyenaraian jualan untuk membuktikan pemilikan set data 160GB yang malah mengandungi gambar digunakan dalam MyKad.
“Keseluruhan pangkalan data bersaiz 160GB itu dijual dengan harga RM43,903 dalam bentuk bitcoin,” kata portal tersebut.

Beberapa minggu sebelum itu, penjual sama dilaporkan menyiarkan tawaran untuk menjual pangkalan data yang didakwa mengandungi maklumat 802,259 rakyat Malaysia yang diperoleh daripada laman web SPR.
Penjual terbabit menjual gambar sebenar kad pengenalan serta imej elektronik Kenali Pelanggan Anda (eKYC) individu yang mengambil swafoto sambil memegang kad pengenalan mereka.
“Melihat laman web SPR, imej ini digunakan untuk tujuan pengesahan semasa mendaftar sebagai pemilih baharu. Seluruh pangkalan data termasuk foto eKYC bersaiz 67GB dan mereka menjualnya dengan harga RM8,780,” kata portal lagi.
Hamzah pada tahun lalu memaklumkan, JPN mengesahkan tiada kebocoran data, susulan dakwaan berlaku penjualan data peribadi milik empat juta rakyat Malaysia. – KOSMO! ONLINE


Amira Othman rancang kontroversi, mahu nama dikenali
Oleh MOHAMMAD SHAHEMY AZMI

18 Mei 2022, 3:45 pm
PETALING JAYA – Sedar namanya agak ‘tenggelam’ sebagai salah seorang penghibur tanah air, penyanyi Amira Othman terfikir untuk melakukan kontroversi ‘manja’ agar dirinya lebih dikenali dan diingati.
Bercakap kepada Kosmo!, Amira atau nama lengkapnya Nadia Amira Othman, dia tidak menolak kontroversi boleh membuatkan nama seseorang artis menjadi besar dan lebih dikenali peminat untuk terus relevan dalam industri.
“Saya tidak menolak kontroversi boleh menaikkan nama seseorang selebriti. Perkara tersebut memang benar. Saya rasa mungkin saya juga perlu cipta satu kontroversi untuk menaikkan nama sendiri,” katanya kepada Kosmo! Online.
Penyanyi berusia 29 tahun itu ketika ditemui semasa sidang media program terbaharu Astro, Karaoke Superstar di Gardens Theater semalam bagaimanapun tidak mempunyai idea untuk mencetuskan kontroversi diri sendiri.
“Masalahnya sekarang saya tidak tahu dan tidak ada idea untuk cipta kontroversi apa. Saya sedang memikirkannya juga.
“Cuma sekarang saya hanya mengharapkan karya-karya saya dapat menempatkan semula nama dalam industri sekali gus membuatkan orang kenal siapa Amira Othman,” ujarnya.

Tambah pelantun lagu Hati-Hati itu, selain kontroversi, dia juga banyak kali disaran supaya mencipta gimik untuk lebih dikenali, namun perkara itu tidak mudah untuk dilakukannya.
Kata Amira, dia perlu memikirkan banyak sebab dan akibat jika gimik atau kontroversi yang dilakukannya tidak menjadi dan akhirnya memakan diri sendiri.
“Ramai juga yang mencadangkan supaya saya buat gimik. Tapi saya fikir perkara itu tidak mudah. Saya menjadi jurucakap kepada banyak produk dan perlu memikirkan nama baik juga.
“Sebenarnya saya okay kalau kontroversi atau gimik itu tidak bercanggah dengan imej saya. Cuma saya tidak ada idea buat masa ini. Mungkin netizen boleh beri cadangan kepada saya?” jelasnya berseloroh.
Pada masa sama, Amira tetap memilih jalan selamat untuk mengelak terpalit dengan cerita-cerita tidak enak sehingga boleh mencalarkan nama baik sendiri dan juga keluarga. – KOSMO! ONLINE


Bot tunda pukat di luar kawasan ditahan APMM
Oleh NOOR HASLIZA NUSI

18 Mei 2022, 3:58 pm
GEORGE TOWN – Sebuah bot nelayan tempatan kelas C ditahan Maritim Malaysia (APMM) dipercayai ketika sedang menunda pukat di kawasan larangan pada kedudukan 4.6 batu nautika barat Kuala Sungai Pinang dekat sini malam tadi.
Pengarah Maritim negeri, Kepten Maritim Abd. Razak Mohamed berkata, bot ronda APMM berjaya mengesan sebuah bot nelayan yang bergerak dalam keadaan gelap disyaki sedang menjalankan operasi menangkap ikan menggunakan pukat tunda kira-kira pukul 10.55 malam.
Menurutnya, hasil pemeriksaan mendapati bot nelayan yang berpangkalan di Batu Maung itu dikendalikan tekong warga tempatan berusia 51 tahun bersama tiga kru warga Indonesia berumur antara 44 hingga 55 tahun.
“Bot terbabit disyaki telah melakukan kesalahan di bawah Seksyen 8(b) Akta Perikanan 1985 kerana melanggar syarat lesen iaitu melakukan aktiviti menangkap ikan di kawasan yang tidak dibenarkan.
“Bot berkenaan bersama tekong dan tiga kru yang mempunyai permaustatin tetap kemudiannya dibawa ke Jeti Polis Marin Batu Uban untuk diserahkan kepada pegawai penyiasat untuk tindakan lanjut,” katanya dalam satu kenyataan di sini hari ini.
Beliau memberitahu, pihaknya turut menyita semua peralatan dan juga hasil tangkapan ikan campur dengan anggaran 100 kilogram.

“Maritim Malaysia tidak akan berkompromi terhadap mana-mana pihak yang sengaja melanggar undang-undang persekutuan di Zon Maritim Malaysia demi kedaulatan dan kesejahteraan perairan negara.” tegasnya.
Justeru tambah beliau, orang awam diminta agar melaporkan sebarang penemuan dan kejadian jenayah, kecemasan atau kemalangan di laut di talian kecemasan 24 jam MERS 999 atau Pusat Operasi Maritim Pulau Pinang di talian 04-2626146. – KOSMO! ONLINE